(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΣΤ΄

Παρασκευή 10 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από το 25ο Δημοτικό Σχολείο Θεσσαλονίκης και από την Ιόνιο Σχολή, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επίκαιρων ερωτήσεων της Δευτέρας 13 Μαρτίου 2023, σελ.   
2. Συζήτηση επικαίρων ερωτήσεων:   
 α) Προς τον Υπουργό Εσωτερικών, με θέμα: «Σκάνδαλο ο διορισμός της νομικής συμβούλου του κ. Βορίδη ως «Υπερπεριφερειάρχη» Αιγαίου για τη διαχείριση του Αιγαίου με μηδενική έως ελάχιστη εμπειρία», σελ.   
 β) Προς τον Υπουργό Υγείας:   
 i. με θέμα: «Ακύρωση διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής» , σελ.   
 ii. με θέμα: «Τι πρωτοβουλίες θα λάβετε για να διασφαλιστεί η υλοποίηση της σύμβασης του Ιδρύματος Σταύρος Νιάρχος με το Ελληνικό Δημόσιο για την κατασκευή και του Νέου Νοσοκομείου Κομοτηνής;», σελ.   
 iii. με θέμα: «Εγκληματική η έλλειψη Δημόσιων Κέντρων Αποκατάστασης», σελ.   
 iv. με θέμα: «Ανάστατη η Θεσσαλονίκη από την ακύρωση του διαγωνισμού για την κατασκευή του Παιδιατρικού Νοσοκομείου», σελ.   
 v. με θέμα: «Επιλεκτική απόρριψη παράτασης θητείας στο Γενικό Νοσοκομείο Αγίου Νικολάου (ΓΝΑΝ) και κλείσιμο της Οφθαλμολογικής Κλινικής», σελ.   
 vi. με θέμα: «Απαράδεκτη έλλειψη ακτινολόγων στο Παναρκαδικό Νοσοκομείο Τρίπολης», σελ.   
 vii. με θέμα: «Για τις κλειστές κλίνες Μονάδας Εντατικής Θεραπείας (ΜΕΘ) στο Γενικό Νοσοκομείο (Γ.Ν.) Αθηνών ?Ο Ευαγγελισμός?», σελ.   
 viii. με θέμα: «Γυναίκες θύματα της βιομηχανίας αναίτιων καισαρικών», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΑΧΜΕΤ Ι. , σελ.   
 ΒΟΡΙΔΗΣ Μ. , σελ.   
 ΓΚΑΓΚΑ Α. , σελ.   
 ΖΑΧΑΡΙΑΔΗΣ Κ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΝΕΛΛΗ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΠΛΕΥΡΗΣ Α. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΧΑΡΙΤΟΥ Δ. , σελ.

Γ. ΠΑΡΕΜΒΑΣΕΙΣ:

ΑΒΔΕΛΑΣ Α., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΠΣΤ΄

Παρασκευή 10 Μαρτίου 2023

Αθήνα, σήμερα στις 10 Μαρτίου 2023, ημέρα Παρασκευή και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ.**

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 13 Μαρτίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 509/3-3-2023 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Δικαιοσύνης, με θέμα: «Προσβασιμότητα ΑΜΕΑ στα δικαστήρια».

2. Η με αριθμό 505/28-2-2023 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Κλιματικής Κρίσης και Πολιτικής Προστασίας, με θέμα: «Προσλήψεις Εποχικών Πυροσβεστών».

3. Η με αριθμό 510/3-3-2023 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, με θέμα: «Γιατί δεν αποζημιώνονται οι μη κατά κύριο επάγγελμα πυρόπληκτοι αγρότες της Αρκαδίας;».

4. Η με αριθμό 527/6-3-2023 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να λυθούν άμεσα τα σοβαρά προβλήματα που αντιμετωπίζουν οι μελισσοκόμοι».

5. Η με αριθμό 512/3-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Δημόσια μετανοσηλευτική φροντίδα τραυματιών στο δυστύχημα των Τεμπών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 534/6-3-2023 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Για την απώλεια της κύριας κατοικίας αποκλειστικά υπαίτια είναι η παρούσα Κυβέρνηση».

2. Η με αριθμό 524/5-3-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Ακόμη δεν έχουν ανατεθεί τα αναγκαία αντιπλημμυρικά έργα γύρω από το νέο αεροδρόμιο (Α/Δ) στο Καστέλι».

3. Η με αριθμό 528/6-3-2023 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υποδομών και Μεταφορών, με θέμα: «Απαράδεκτη καθυστέρηση πληρωμής των αγροτών της Πρέβεζας που επλήγησαν από έντονα καιρικά φαινόμενα».

4. Η με αριθμό 514/5-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι».

5. Η με αριθμό 537/6-3-2023 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Οικονομικών, με θέμα: «Άμεση λύση στο θέμα των στεγαστικών δανείων των παλιννοστούντων ομογενών».

6. Η με αριθμό 533/6-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Κλιματικής Κρίσης και Πολιτικής Προστασίας, με θέμα: «Σκοπεύει το Υπουργείο Κλιματικής Κρίσης και Πολιτικής Προστασίας να δρομολογήσει τις δέουσες ενέργειες για την ταχεία ένταξη των Πυροσβεστών Πενταετούς Υποχρέωσης στο Πυροσβεστικό Σώμα;».

7. Η με αριθμό 529/6-3-2023 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Να πραγματοποιηθούν άμεσα αντισεισμικοί έλεγχοι στα σχολεία του Δήμου Ηρακλείου Κρήτης και να αντιμετωπιστούν τα οξυμμένα προβλήματα σχολικής στέγης».

8. Η με αριθμό 515/5-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Φράγμα Χαβρία Χαλκιδικής μέσα στη λεκάνη απορροής των μεταλλείων και ξεπούλημα του νερού στα ιδιωτικά συμφέροντα».

9. Η με αριθμό 539/6-3-2023 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Δύο χρόνια μετά τον καταστροφικό σεισμό της 3ης Μαρτίου 2021, οι σεισμόπληκτοι κάτοικοι Δαμασίου, Μεσοχωρίου και Αμουρίου, διαμένουν ακόμα στα κοντέινερ».

10. Η με αριθμό 516/5-3-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Άνθρωποι δίπλα στα σκουπίδια στη Λέσβο η στρατηγική επιλογή της Κυβέρνησης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1595/9-1-2023 ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Δικαιοσύνης, με θέμα: «Τι μέτρα θα πάρετε για την αποκατάσταση και αξιοποίηση του ιστορικού παλαιού Δικαστικού Μεγάρου Κομοτηνής»;

2. Η με αριθμό 1708/81/13-01-2023 ερώτηση και αίτηση κατάθεσης εγγράφων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Τί προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου;».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν οι με αριθμό 513, 532, 536, 538, 535, 506, 511, 530 και 540 επίκαιρες ερωτήσεις.

Ξεκινούμε με την πρώτη με αριθμό 535/6-3-2023 επίκαιρη ερώτηση δεύτερου κύκλου του Βουλευτή Β1΄ Βορείου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Σκάνδαλο ο διορισμός της νομικής συμβούλου του κ. Βορίδη ως «Υπερπεριφερειάρχη» Αιγαίου για τη διαχείριση του Αιγαίου με μηδενική έως ελάχιστη εμπειρία».

Κύριε Ζαχαριάδη, καλημέρα σας. Έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, σήμερα επανεκκινεί επί της ουσίας και ο κοινοβουλευτικός έλεγχος μετά από το συγκλονιστικό δυστύχημα στα Τέμπη. Θα έχουμε τις επόμενες μέρες την ευκαιρία και στο Κοινοβούλιο και στον δημόσιο λόγο να συζητήσουμε αναλυτικά και διεξοδικά.

Η σημερινή είναι μια επίκαιρη ερώτηση την οποία είχα προετοιμάσει από την αρχή του χρόνου. Σας θυμίζω, κύριε Υπουργέ, ότι όταν πήρατε την απόφαση να τοποθετήσετε ως συντονιστές των αποκεντρωμένων διοικήσεων στη χώρα εκλεκτά δικά σας κομματικά στελέχη και να αλλάξετε το πλαίσιο με τη διαδικασία των κρίσεων που είχε η κυβέρνηση του Αλέξη Τσίπρα, όπου στη διαδικασία της επιλογής έμπαιναν στελέχη με μεγάλη διοικητική εμπειρία μέσα από την πάγια διοικητική ιεραρχία και είχε επίβλεψη-επιτήρηση και το ΑΣΕΠ, σας είχα προειδοποιήσει ότι πηγαίνοντας προς τις εκλογές κάνετε ένα μεγάλο και επικίνδυνο κομματικό ρουσφέτι.

Προς το τέλος της προηγούμενης χρονιάς δυστυχώς ξεπεράσατε και τον χειρότερο εαυτό σας. Για τη διαχείριση μιας σειράς κρίσιμων ζητημάτων, τα οποία άπτονται ελέγχου των ΟΤΑ Α΄ και Β΄ βαθμού και μιας σειράς συνεργειών της κεντρικής διοίκησης με την τοπική αυτοδιοίκηση, είδα αναρτημένο ως «Υπερπεριφερειάρχη» Αιγαίου το όνομα μιας μετακλητής σας υπαλλήλου τα προηγούμενα χρόνια, η οποία δεν έχει παρά ελάχιστη διοικητική εμπειρία.

Ανακάλεσα εδώ στα Πρακτικά τις δηλώσεις τις οποίες έχετε κάνει, στις οποίες λέτε γι’ αυτούς που θα τοποθετούσατε ότι «πρόκειται για στελέχη τα οποία έχουν υπηρετήσει τη χώρα από διαφορετικούς νευραλγικούς τομείς κυρίως στον χώρο της τοπικής αυτοδιοίκησης και της περιφερειακής διοίκησης, πάντα από θέσεις ευθύνης και κρίνονται κατάλληλα για να πετύχουν την αναμόρφωση της λειτουργίας των αποκεντρωμένων διοικήσεων. Κύριο χαρακτηριστικό των προσώπων αυτών είναι ότι διακρίνονται για την εμβρίθεια και την εμπειρία που έχουν αποκομίσει στη δημόσια διοίκηση και για το βάθος των σπουδών τους σε πολλαπλά διαφορετικά γνωστικά πεδία».

Πέρα από το ότι ήταν «δεξί σας χέρι» και μετακλητή σας υπάλληλος, τι απ’ όλα αυτά έχει η εν λόγω συντονίστρια της αποκεντρωμένης, κύριε Βορίδη; Βλέπετε πόσο ήρεμα ρωτάω, γιατί είναι πάρα πολύ φορτισμένο αυτές τις μέρες το κλίμα, με το κομματικό κράτος, με τις πελατειακές σχέσεις, με την τοποθέτηση σε θέσεις ευθύνης ανθρώπων οι οποίοι δεν έχουν καμμία σχέση με το αντικείμενο, αλλά είτε έχουν «μπάρμπα στην Κορώνη» είτε βρέθηκαν -άξια πιθανώς- σε ένα γραφείο Υπουργού. Άλλο να είσαι σε ένα γραφείο Υπουργού, άλλο να είσαι σε ένα γραφείο Βουλευτή, άλλο να κάνεις μια υποστηρικτική δουλειά και άλλο να έχεις θέση συντονιστή αποκεντρωμένης.

Μιας και το είπε χθες και ο Πρωθυπουργός, υπάρχει χειρότερη συντεχνία στη χώρα από τους «γαλάζιους» μετακλητούς; Υπάρχει;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Θα απαντήσει ο Υπουργός Εσωτερικών κ. Βορίδης.

Κύριε Βορίδη, καλημέρα σας. Έχετε τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Κύριε συνάδελφε, θα αρκούσε εδώ να σας απαντήσω το εξής, να σας παραπέμψω στον νόμο, να διαπιστώσετε ότι οι τοποθετήσεις των ειδικών γραμματέων της Αποκεντρωμένης γίνονται με απόφαση του Υπουργού Εσωτερικών και όσον αφορά στα κριτήρια, τα οποία απαιτεί για την τοποθέτηση αυτή να έχουν οι συγκεκριμένοι ειδικοί γραμματείς, να σας πω ότι η κ. Νικολαΐδου εκπληρώνει όλα τα τυπικά κριτήρια και τις απαιτήσεις του νόμου.

Με ρωτάτε τώρα γιατί διάλεξα την κ. Νικολαΐδου. Το ερώτημα είναι γιατί δεν με ρωτάτε, παραδείγματος χάριν, γιατί διάλεξα τον κ. Τζανακούλη. Γιατί δεν με ρωτάτε γιατί διάλεξα τον κ. Σάββα; Γιατί δεν με ρωτάτε γιατί διάλεξα τον κ. Ζαφειρόπουλο;

Η απάντηση εδώ είναι ότι η επιλογή την οποία έχει κάνει ο νομοθέτης, η Κυβέρνηση, για τους Ειδικούς Γραμματείς των Αποκεντρωμένων, είναι αυτή η οποία αποτυπώθηκε στον νόμο. Είναι πολιτικές τοποθετήσεις. Οι τοποθετήσεις αυτές γίνονται με συγκεκριμένα κριτήρια. Τα κριτήρια αυτά έχουν αποτυπωθεί στον νόμο σε ό,τι αφορά στα τυπικά τους προσόντα και κατά τα λοιπά επαφίεται στην κρίση του Υπουργού.

Τώρα γιατί θέλετε ειδικώς ως προς την κ. Νικολαΐδου να ελέγξετε την κρίση μου; Γιατί είναι μία νέα γυναίκα είκοσι πέντε χρονών, δικηγόρος, με μεταπτυχιακά, και πράγματι με σημαντική θητεία, για την οποία έχω εγώ προσωπικά άποψη γι’ αυτό. Έχω άποψη για τις ικανότητες της κ. Νικολαΐδου. Δεν είναι, δηλαδή, κάποιος με τον οποίο έχω μία σχέση ιδεολογική, πολιτική, μία σχέση έστω μιας κάποιας συνεργασίας. Είναι ένας άνθρωπος με τον οποίο έχω συνεργαστεί. Ξέρω εγώ την αξία της και τις δυνατότητές της και προφανώς φέρω το βάρος και την ευθύνη αυτής της επιλογής.

Με παραξενεύει, όμως, ειλικρινώς, η επικέντρωση της κριτικής στο συγκεκριμένο πρόσωπο. Θα αναρωτιόμουν, το ίδιο θα λέγατε για την τοποθέτηση ενός Γενικού Γραμματέα σε ένα Υπουργείο; Θα ερχόμουν εδώ εγώ να σας ρωτήσω γιατί βάλατε τον άλφα ή τον βήτα; Αν αύριο, μεθαύριο, οψέποτε έχετε να κάνετε μια πολιτική τοποθέτηση, θα ερχόμουν να σας ρωτήσω γιατί κάνατε αυτή την πολιτική τοποθέτηση;

Η αρχιτεκτονική με την οποία οργανώνουμε πλέον τις Αποκεντρωμένες Διοικήσεις είναι η αρχιτεκτονική που απεικονίζεται και μέσα στα Υπουργεία. Δηλαδή, διατηρούμε τον συντονιστή για τις αρμοδιότητες προσωπικού και οικονομικών και αφήνουμε τον Ειδικό Γραμματέα που είναι πολιτικό πρόσωπο πια -είναι μια πολιτική τοποθέτηση αυτή- προκειμένου να παρακολουθεί τη λειτουργία της διοικήσεως της Αποκεντρωμένης. Παρακολουθεί τη λειτουργία στο πεδίο των αρμοδιοτήτων που έχουν οι Αποκεντρωμένες Διοικήσεις.

Άρα, λοιπόν, δεν καταλαβαίνω γιατί πρέπει να πάμε παραπέρα και γιατί ξανά αναπαράγεται αυτό από τη στιγμή που είναι ξεκάθαρο. Αρχίζουμε τη συζήτηση για τους μετακλητούς και τους μη μετακλητούς, τη στιγμή που είναι ξεκάθαρο ότι αυτές οι τοποθετήσεις -αυτή ήταν η επιλογή της Κυβέρνησης- είναι τοποθετήσεις που γίνονται από τον Υπουργό και έχουν πολιτικά χαρακτηριστικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Ζαχαριάδη, τρία λεπτά και για σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Βορίδη, το πρόβλημά μου δεν είναι προσωπικό με την πρώην μετακλητή σας υπάλληλο στο γραφείο σας, η οποία τοποθετήθηκε σε θέση που η δική μας κυβέρνηση είχε ορίσει πρόσωπα τα οποία προέρχονταν μέσα από την πάγια διοικητική ιεραρχία και κρίνονταν αξιοκρατικά και από το ΑΣΕΠ. Διότι αυτή είναι η πραγματική συζήτηση, όχι το πρόσωπο, ο κ. Ζαχαριάδης ή ο κ. Βορίδης ή οποιοσδήποτε άλλος.

Το πρόβλημα είναι η επαναφορά του κομματικού κράτους σε όλες τις διαδικασίες. Θέλατε και θέλετε, διότι γνωρίζετε ότι φεύγετε, να τοποθετήσετε ανθρώπους της δικής σας επιλογής, για να μπορείτε να ελέγχετε τους αιρετούς από τον λαό, πρώτου και δεύτερου βαθμού -περισσότεροι την προηγούμενη φορά ήταν με τη δική σας Παράταξη, την επόμενη φορά πιθανόν να είναι από τη δική μας- με δικά σας κομματικά στελέχη.

Και το λέω εδώ πέρα και το παραδεχτήκατε ότι κάνατε κομματικές επιλογές, κομματικούς στρατούς. Μάλιστα. Θα σας ρωτήσω σε άλλη ερώτηση για τον κ. Τζανακούλη, δεν θα τα βάλουμε όλα μαζί στο μπλέντερ. Τώρα έχουμε και χρόνο, διότι, όπως φαίνεται, δεν θα γίνουν οι εκλογές πιο πριν. Ποιο είναι το κριτήριο με βάση το οποίο επιλέξατε μία ικανή, νέα γυναίκα, νομικό, είκοσι πέντε ετών να ελέγχει και να επιτηρεί όλη τη δομή της αυτοδιοίκησης πρώτου και δεύτερου βαθμού και των σχέσεων κράτους - αυτοδιοίκησης στο Αιγαίο;

Δηλαδή, αν αυτός δεν είναι ο ορισμός του ρουσφετιού, του πελατειακού κράτους, μιας αντίληψης ότι έρχεται κάποιος και «βαφτίζεται» στο γραφείο, τότε ποιος είναι; Τι θα γινόταν εάν αυτό το έκανε κάποιος από εμάς; Εγώ δεν ήμουν Υπουργός την περίοδο αυτή, αλλά εσείς θα ήσασταν πάνω στο έδρανο και θα χοροπηδάγατε. Εσείς θα το κάνατε αυτό, αλλά εμείς δεν το κάναμε ποτέ.

Αλλά τώρα περνάει στα ψιλά και στα χαμηλά, γιατί έχετε διαβρώσει όλο το κράτος, έχετε τοποθετήσει παντού «εκλεκτούς», «γαλάζιο στρατό», από τις θέσεις ευθύνης στις αποκεντρωμένες μέχρι τα στελέχη στον ΕΦΚΑ, μέχρι τις χιλιάδες μετακλητούς. Γι’ αυτό σάς είπα ότι είναι μια σκοτεινή συντεχνία, που διαβρώνει την αξιοκρατία και τη διαφάνεια στη χώρα.

Εσείς, κύριε Βορίδη, δεν ήρθατε με το σύνθημα «αριστεία, αξιοκρατία, διαφάνεια, οι καλύτεροι στα καλύτερα πόστα»; Και τώρα έρχεστε και μου λέτε: «Μη φωνάζετε, κύριε Ζαχαριάδη, πήραμε απόφαση στο Υπουργικό Συμβούλιο να κάνουμε κομματικούς.». Άλλα λέγατε προεκλογικά, άλλα κάνετε μετεκλογικά. Συνεπώς μη λέτε να μη φωνάζω.

Το λέω, λοιπόν, κατηγορηματικά, επειδή τώρα θα μιλήσετε εσείς. Εγώ δεν έχω δυνατότητα να μιλήσω ξανά μετά. Το πρόβλημά μου δεν είναι η κ. Νικολαΐδου. Το πρόβλημά μου είναι η νοοτροπία σας, κύριε Βορίδη. Η δική σας προσωπικά, πολιτικά -όχι σαν πρόσωπο, σαν πολιτική νοοτροπίας- και της Κυβέρνησης Μητσοτάκη, η οποία εκλέχθηκε με άλλα, λέει άλλα, κάνει άλλα και εκφεύγει των ευθυνών της διαρκώς.

Σας ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Ορίστε, κύριε Βορίδη, έχετε τον λόγο για τρία λεπτά κι εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ξέρετε, κύριε Ζαχαριάδη, το πρόβλημα είναι τώρα ότι πάλι αναδιπλωθήκατε. Γιατί; Διότι μου κάνατε μια ερώτηση για την κ. Νικολαΐδου. Δεν μου κάνατε μια ερώτηση γιατί έχω αλλάξει τον θεσμό. Κάντε μου την ερώτηση γιατί έχω αλλάξει τον θεσμό. Το οποίο, παρεμπιπτόντως, το έχουμε συζητήσει και το έχω εξηγήσει στο πλαίσιο της νομοθεσίας την οποία κάνουμε. Αλλά μου κάνετε μια συγκεκριμένη ερώτηση.

Μου λέτε: Γιατί έβαλες την κ. Νικολαΐδου στη θέση του ειδικού γραμματέα της αποκεντρωμένης; Ναι, αλλά εγώ έχω κρατήσει τον Γιάννη Σάββα στην Αποκεντρωμένη Διοίκηση Μακεδονίας - Θράκης. Δεν με ρωτήσατε γιατί τον κράτησα. Ο Γιάννης Σάββας ήταν συντονιστής, επί ημερών σας τοποθετημένος. Κράτησα, επίσης, τη Μαρία Κοζυράκη στην Κρήτη συντονίστρια. Επί ημερών σας τοποθετημένη. Γι’ αυτά δεν με ρωτήσατε.

Άρα, λοιπόν, εδώ τι θέλετε να συζητήσουμε; Δεν έχω καταλάβει. Γιατί έβαλα την κ. Νικολαΐδου, που είναι είκοσι πέντε χρόνων, δικηγόρος και δεν σας κάνει εσάς και δεν σας αρέσει; Σας ξαναλέω. Έχω προσωπική αντίληψη για την ικανότητα του προσώπου και θεωρώ ότι στους νέους ανθρώπους πρέπει να δίνουμε δυνατότητες και ευκαιρίες. Και αυτό επειδή ακριβώς είναι πολιτική επιλογή, είναι επιλογή του Υπουργού Εσωτερικών, παίρνω και το βάρος αυτής της επιλογής και θα δούμε εάν έκανα καλά ή κακά.

Παρομοίως, παίρνω το βάρος όλων των επιλογών, των επτά. Μου λέτε τώρα για τον «στρατό των γαλάζιων». Ποιον «στρατό των γαλάζιων»; Επτά άνθρωποι είναι αυτοί. Αυτός είναι ο στρατός; Είναι επτά άνθρωποι, σε πράγματι σημαντικές και καίριες θέσεις.

Αλλά αυτή είναι η μεγάλη συζήτηση για τις αποκεντρωμένες. Έπρεπε, δηλαδή, να γίνει αποτίμηση της λειτουργίας του συντονιστή στις αποκεντρωμένες διοικήσεις; Αυτό έκανε τις αποκεντρωμένες να λειτουργούν ή όχι; Τις πήγε ο θεσμός καλύτερα ή όχι; Ανεξαρτήτως των προσώπων. Γιατί λέω «ανεξαρτήτως των προσώπων»; Και εγώ το έχω αποδείξει το «ανεξαρτήτως των προσώπων». Διότι, από τους επτά, τους δύο συντονιστές τούς κράτησα και τους έκανα ειδικούς γραμματείς αποκεντρωμένων. Το έχω αποδείξει. Ανεξαρτήτως, όμως, των προσώπων.

Ο θεσμός του συντονιστή -δηλαδή ενός υπηρεσιακού παράγοντα- είναι ο επικεφαλής της αποκεντρωμένης διοίκησης, δηλαδή μιας διοίκησης η οποία, κύριε Ζαχαριάδη, είναι χοάνη αρμοδιοτήτων και συνεργάζεται με πάρα πολλά Υπουργεία. Ασκεί δηλαδή -η αποκεντρωμένη διοίκηση- αρμοδιότητες του Υπουργείου Εσωτερικών -εποπτεία ΟΤΑ-, του Υπουργείου Οικονομικών -κληροδοτήματα-, του Υπουργείου Περιβάλλοντος, του Υπουργείου Μεταναστευτικής Πολιτικής, του Υπουργείου Αγροτικής Ανάπτυξης. Και βάλατε εσείς έναν υπηρεσιακό παράγοντα να συντονίζει όλες αυτές τις δράσεις. Τις συντόνιζε; Ήταν αποτελεσματικός; Ήταν τόσο αποτελεσματικός, κύριε Ζαχαριάδη, που ερχόσασταν ορισμένοι στο κόμμα σας και λέγατε να καταργηθούν οι αποκεντρωμένες, γιατί δεν δουλεύουν. Τόσο αποτελεσματικός ήταν ο θεσμός!

Έχουμε ξεκινήσει, λοιπόν, την αναμόρφωση του θεσμού των αποκεντρωμένων. Η πρώτη κίνηση ήταν ότι σε ζητήματα μη πολιτικού χαρακτήρα, δηλαδή διοίκηση προσωπικού και οικονομικά, διατηρήσαμε τον συντονιστή.

Σε ζητήματα που έχουν να κάνουν με την εφαρμογή πολιτικών, να δώσουμε πολιτικό πρόσωπο, για να μπορεί να συντονίζει αποτελεσματικά την άσκηση πολιτικής. Ήδη, τώρα που μιλάμε, έχουμε ξεκινήσει τη δεύτερη φάση της αποκεντρωμένης. Η Αποκεντρωμένη Διοίκηση Μακεδονίας - Θράκης κατέθεσε τον νέο της οργανισμό από το 2010. Η Κρήτη είναι έτοιμη. Το Αιγαίο ετοιμάζεται. Προχωράμε. Έρχεται και η επόμενη φάση. Η στήριξή τους με προσωπικό. Θα κάνουμε τις αποκεντρωμένες διοικήσεις -από εκεί που τις είχατε εγκαταλελειμμένες, από εκεί που τις είχατε παρατημένες- αποτελεσματικό εργαλείο διοίκησης και παροχής υπηρεσιών στον πολίτη. Αλλά αυτό χρειάζεται μια άλλη αρχιτεκτονική. Kαι αντί να συζητήσουμε γι’ αυτό, έρχεστε και με ρωτάτε γιατί έβαλα την κ. Νικολαΐδου. Η απάντηση, λοιπόν, σ’ αυτό είναι γιατί έχω τη διακριτική ευχέρεια και γιατί έχω εμπιστοσύνη στο πρόσωπο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Η πέμπτη με αριθμό 525/6-3-2023 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία», δεν θα συζητηθεί, λόγω κωλύματος του Βουλευτή.

Θα συζητηθούν τώρα ταυτόχρονα δυο ερωτήσεις που αναφέρονται στο ίδιο θέμα, χωρίς να επηρεάζονται τα δικαιώματα των ομιλητών ως προς τον χρόνο της ομιλίας τους, σε εφαρμογή της διάταξης της παραγράφου 4α του άρθρου 131 του Κανονισμού της Βουλής.

Θα συζητηθούν, λοιπόν, μαζί η δεύτερη με αριθμό 513/3-3-2023 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Ακύρωση διαγωνισμού από το Ίδρυμα ʺΣταύρος Νιάρχοςʺ για το νέο Νοσοκομείο Κομοτηνής» και η έκτη με αριθμό 538/6-3-2023 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Υγείας, με θέμα: «Τι πρωτοβουλίες θα λάβετε για να διασφαλιστεί η υλοποίηση της σύμβασης του Ιδρύματος ʺΣταύρος Νιάρχοςʺ με το ελληνικό δημόσιο για την κατασκευή και του νέου Νοσοκομείου Κομοτηνής;».

Κύριε Αχμέτ, καλημέρα σας. Έχετε δύο λεπτά για το ξεκίνημά σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, για την ιστορία, για να μας ακούσουν και οι πολίτες μας, δυστυχώς το Ίδρυμα «Σταύρος Νιάρχος», όπως ξέρετε, στις 16 Φεβρουαρίου 2023 ανακοίνωσε ότι ο διαγωνισμός για την κατασκευή του νέου Γενικού Νοσοκομείου Κομοτηνής καθώς και του Παιδιατρικού Νοσοκομείου Θεσσαλονίκης και Σπάρτης ακυρώθηκε. Μέσα όμως στην ανακοίνωση της ακύρωσης υπάρχει μία λέξη. Λέει ότι «ανεξήγητα» οι προσφορές που δόθηκαν από τις κατασκευαστικές εταιρείες -παρ’ ότι λήφθηκαν υπ’ όψιν και οι διεθνείς συνθήκες όπως ο πόλεμος, η αύξηση των τιμών- ήταν υπερδιπλάσιες απ’ ό,τι είχε κοστολογήσει το ίδρυμα. Συγκεκριμένα, για τον Νομό Ροδόπης, για το νοσοκομείο είναι γύρω στα 105 εκατομμύρια ευρώ. Αυτό βέβαια προκάλεσε έναν αιφνιδιασμό και μια απογοήτευση. Εγώ θέλω να θέσω δύο συγκεκριμένα ερωτήματα, κύριε Υπουργέ, και στη δευτερολογία μου θα συζητήσουμε.

Πρώτον, ήταν σε γνώση της Κυβέρνησης το αδιέξοδο αυτό; Ως αντισυμβαλλόμενο μέρος, βέβαια. Αυτή η σύμβαση έχει από τη μεριά του Υπουργείου Υγείας, την Κυβέρνηση, το κράτος βέβαια. Ήταν σε γνώση σας όλο αυτό το θέμα; Τι έχετε να μας πείτε;

Δεύτερον, το πιο σημαντικό ερώτημα είναι το εξής. Είναι στις προθέσεις σας να αξιοποιήσετε τους πόρους ως μια λύση, ίσως ενδεδειγμένη, από το Ταμείο Ανάκαμψης, που ήδη έχουν δεσμευτεί 700 εκατομμύρια ευρώ για την αναβάθμιση της δημόσιας υγείας;

Με λίγα λόγια εμείς λέμε το εξής. Αν οι κατασκευαστικές εταιρείες δεν υποχωρήσουν στις τιμές, αν το Ίδρυμα «Σταύρος Νιάρχος» που έχει όλη την καλή πρόθεση να κάνει το νοσοκομείο δεν μπορεί να κάνει κάτι άλλο, εσείς σαν Υπουργείο, σαν Κυβέρνηση, από το Ταμείο Ανάκαμψης μπορείτε να διαθέσετε κάποια ποσά ούτως ώστε αυτό το έργο, που θα δώσει ανάσα στην περιοχή, να σωθεί; Και θα τα πούμε στη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ο κ. Χαρίτου έχει τον λόγο για δυο λεπτά για την ανάπτυξη της δικής του ερώτησης.

Κύριε Χαρίτου, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Κύριε Πρόεδρε, θα μου επιτρέψετε να εκφράσω την οδύνη και τον θυμό μου για τον άδικο θάνατο τόσων νέων, κυρίως, ανθρώπων στο έγκλημα στα Τέμπη. Βέβαια να χαιρετίσω το ηχηρό μήνυμα που εκπέμπουν όλες αυτές τις μέρες, για να μην υπάρξει συγκάλυψη, για να αποδοθούν οι ευθύνες και να τιμωρηθούν, να μην υπάρξει ατιμωρησία.

Κύριε Υπουργέ, παραλάβατε από την κυβέρνηση του ΣΥΡΙΖΑ μια σύμβαση, ψηφισμένη στη Βουλή το 2018, αξιοποίησης δωρεάς του Ιδρύματος «Σταύρος Νιάρχος» για την κατασκευή του νέου Νοσοκομείου Κομοτηνής, που είναι να ολοκληρωθεί έως το 2024. Σήμερα βρίσκεστε σε αδυναμία να την υλοποιήσετε, όπως προκύπτει από την ανακοίνωση του ιδρύματος, αφού ο διαγωνισμός απέβη άκαρπος και το ίδρυμα διακόπτει -ελπίζω προσωρινά- την υλοποίηση της συγκεκριμένης σύμβασης.

Αν, όπως ισχυρίζεστε, δεν γνωρίζατε τίποτα, τότε η ευθύνη σας είναι ακόμα μεγαλύτερη, γιατί δείχνει αδιαφορία και ανικανότητα να διαχειριστείτε μια σύμβαση. Το δημόσιο, που εσείς το εκπροσωπείτε, δεν είναι τρίτο, αλλά συμβαλλόμενο με το ίδρυμα μέρος βάσει της ψηφισμένης σύμβασης και άρα η πολιτική ευθύνη υλοποίησής της ανήκει πρωτίστως σε εσάς.

Αν πάλι γνωρίζατε τις επιπλοκές, τι κάνατε προκειμένου να αποτρέψετε να οδηγηθεί σε αδιέξοδο ο διαγωνισμός; Δυστυχώς το μόνο το οποίο κάνατε ήταν να αλλάξετε τον χαρακτήρα του νέου νοσοκομείου από νομικό πρόσωπο δημοσίου δικαίου σε ιδιωτικού δικαίου. Όσο κι αν προσπαθείτε να υποβαθμίσετε τη σοβαρότητα του θέματος, για να μετριαστούν οι εντυπώσεις στις τοπικές κοινωνίες, το αντίθετο πετυχαίνετε. Ενισχύετε την ανησυχία τους για το μέλλον του νέου νοσοκομείου. Ένα όραμα δεκαετιών, που χάρη στη δωρεά του ιδρύματος δρομολόγησε η κυβέρνηση του ΣΥΡΙΖΑ.

Λέτε ότι δεν θα αλλάξουν τα χρονοδιαγράμματα κατασκευής του νοσοκομείου. Ποιος θα σας πιστέψει μετά από όσα έγιναν; Υποθέτω ότι μιλήσατε με το ίδρυμα, έστω και μετά τον διαγωνισμό. Έχετε συμφωνήσει μαζί του πώς θα επανεκτιμηθεί η υλοποίηση της σύμβασης που έχει διακοπεί; Ποιος θα αναλάβει το οικονομικό τίμημα που τυχόν απαιτηθεί; Εσείς; Έχετε συμφωνήσει με το ίδρυμα μια τέτοια λύση; Θα προχωρήσετε σε νέα σύμβαση; Γιατί όλα όσα λέτε για την τήρηση των χρονοδιαγραμμάτων είναι στον αέρα. Ανέξοδες υποσχέσεις λίγο πριν από τις εκλογές. Ούτε βέβαια θα γίνει αποδεκτό, κύριε Υπουργέ, αν σκέφτεστε να αλλάξουν οι αρχικές προδιαγραφές κατασκευής του νοσοκομείου.

Σας ερωτώ, λοιπόν, και οφείλετε να δώσετε πειστικές εξηγήσεις, σε ποιες ακριβώς ενέργειες θα προβείτε, ώστε η κατασκευή του νέου Νοσοκομείου Κομοτηνής να προχωρήσει σύμφωνα με τις προδιαγραφές και το χρονοδιάγραμμα της σύμβασης που ψηφίστηκε στη Βουλή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα σας απαντήσει ο Υπουργός Υγείας κ. Θάνος Πλεύρης.

Κύριε Υπουργέ, έχετε έξι λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ξέχασα να σας πω καλημέρα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάντα με την ευγένεια, κύριε Πρόεδρε.

Οι απαντήσεις αφορούν συνολικά όλα τα νοσοκομεία του Ιδρύματος «Σταύρος Νιάρχος», γιατί υπάρχει και άλλη ερώτηση στην πορεία, στην οποία θα απαντήσω εκ νέου. Αλλά το περίγραμμα είναι το ίδιο.

Πρώτα από όλα να δούμε τι γίνεται. Εδώ βλέπετε και τη διαφορετική τοποθέτηση που υπήρξε από τους Βουλευτές. Από τη μία πλευρά από τον Βουλευτή του ΠΑΣΟΚ βλέπουμε την αναγκαιότητα που υπάρχει και την περιγραφή στην πραγματική του διάσταση. Ο συνάδελφος του ΣΥΡΙΖΑ προσπαθεί ακόμα και σε αυτό το θέμα να βρει κάποιο πολιτικό όφελος. Η σύμβαση είναι του 2018 και υπεγράφη μετά το 2020. Αφορά στο νομικό πρόσωπο ιδιωτικού δικαίου και δεν αλλάζει σε τίποτα ως προς τη διαδικασία των χρονοδιαγραμμάτων και τις ευθύνες που αναλαμβάνει ο καθένας.

Αναρωτιέστε τι κάναμε και τι μπορούσαμε να κάνουμε. Ο διαγωνισμός είναι αποκλειστική ευθύνη του ιδρύματος. Δεν είναι του ελληνικού δημοσίου. Λέτε ότι θα έπρεπε να είχαμε κάνει τι; Να παίρναμε τις εταιρείες να τους πούμε τι προσφορές θα κατέβαζαν; Να παρεμβαίναμε στον διαγωνισμό, όπως παρενέβαινε ο ΣΥΡΙΖΑ στους διαγωνισμούς των τηλεοπτικών αδειών; Τι να κάναμε, δηλαδή;

Κάνει έναν διαγωνισμό κυρίαρχα το ίδρυμα και έρχονται προτάσεις που έρχεται το ίδρυμα και λέει ότι είναι τελείως διαφορετικές, περίεργες και εκτός των ανατιμήσεων που υπάρχουν λόγω των διεθνών συνθηκών. Το ίδιο το ίδρυμα -και το γνωρίζετε- από τις 20 Φεβρουαρίου έχει στείλει επιστολή στον Πρόεδρο της Βουλής, που έχει κοινοποιηθεί στους Αρχηγούς όλων των κομμάτων. Άρα, φαντάζομαι, έχετε από τους Αρχηγούς σας γνώση των υπογραφών. Αφ’ ενός αναφέρεται από τις 20 Φεβρουαρίου ότι θα εκκινήσει τις διαδικασίες για τις εναλλακτικές που υπάρχουν, για να λυθεί αυτό το πρόβλημα. Μιλάει με τους συμβούλους. Άρα θα ξαναγίνει ο διαγωνισμός. Και, δεύτερον, ότι έχει άριστη συνεργασία με το Υπουργείο Υγείας, όπως είχε και διαχρονικά, σε όλο το επίπεδο και με την προηγούμενη κυβέρνηση και τώρα.

Με αυτές, λοιπόν, τις συνθήκες η διαδικασία συνεχίζεται, θα κινηθεί και το ελληνικό δημόσιο σε αυτό το οποίο λέτε. Ναι, έχουμε δεσμευτεί και έχουμε εκφράσει τη βούλησή μας ότι σε περίπτωση που υπάρξει το οποιοδήποτε χρηματοδοτικό κενό είναι έτοιμο το Υπουργείο Υγείας και από πόρους που έχει και στην αναθεώρηση μπορεί να λάβει και από το Ταμείο Ανάκαμψης να καλύψει αυτούς τους πόρους. Ελπίζουμε και ευελπιστούμε ότι δεν θα χρειαστεί κάτι τέτοιο, διότι η αίσθησή μου είναι ότι και μετά από αυτή τη διαδικασία οι διαγωνισμοί που θα γίνουν θα έρθουν στα λελογισμένα επίπεδα που υπάρχουν. Είναι, όμως, μια διαδικασία που χειρίζεται αποκλειστικά το ίδρυμα. Σε όλες τις άλλες περιπτώσεις που έχουμε είμαστε απολύτως εντός των χρονοδιαγραμμάτων.

Προφανώς το ίδρυμα και κυριαρχικά έχει ένα πλαίσιο δωρεάς και βάσει αυτής της δωρεάς κάνει τους διαγωνισμούς τους οποίους κάνει και εμείς -αν θέλετε- ως δημόσιο έχουμε εκφράσει με απόλυτο τρόπο τη βούληση ότι σε οποιοδήποτε επίπεδο χρειαστεί, εάν τελικά υπάρχει το οποιοδήποτε χρηματοδοτικό κενό, σε συνεννόηση πάντοτε φυσικά με το ίδρυμα, είμαστε έτοιμοι να καλύψουμε το οποιοδήποτε πρόβλημα υπάρχει.

Συνεπώς, με αυτά τα δεδομένα, αντιλαμβάνεστε ότι -και να τελειώσει αυτή η συζήτηση- δεν υπάρχει κανένα απολύτως πρόβλημα για τα τρία νοσοκομεία του Ιδρύματος «Σταύρος Νιάρχος». Πιστεύω ότι οι διαγωνισμοί που θα γίνουν θα είναι στο πλαίσιο. Είναι κάτι το οποίο δεν ελέγχει και δεν μπορεί να ελέγξει και δεν πρέπει να ελέγξει -γιατί είναι εκτός των συμβατικών του υποχρεώσεων και είναι διαγωνιστικές διαδικασίες- το ελληνικό δημόσιο. Αυτό, όμως, που μπορεί να κάνει και πολύ σωστά κάνει το ελληνικό δημόσιο είναι ότι εγγυάται ότι σε περίπτωση που υπάρχει το οποιοδήποτε πρόβλημα είναι εδώ να συνδράμει.

Άρα οι δωρεές θα υλοποιηθούν στο σύνολό τους. Περιμένουμε την επανεκκίνηση των διαδικασιών που είμαστε σε συνεννόηση με το ίδρυμα. Στο χρονοδιάγραμμα που αφορά το Υπουργείο Υγείας και τα άλλα συναρμόδια Υπουργεία είμαστε απολύτως εντός των χρονοδιαγραμμάτων και στα τρία νοσοκομεία. Αντιστοίχως, επειδή είναι μια συνήθης διαδικασία να βγαίνει ένας διαγωνισμός και να κηρύσσεται άκαρπος ή άγονος, πάλι σε αυτό το πλαίσιο, η όποια καθυστέρηση δεν φαίνεται ότι είναι καθυστέρηση που μπορεί να αλλάξει και τους συνολικούς στόχους που υπάρχουν εντός της υλοποίησης των χρονοδιαγραμμάτων και άρα είμαστε σε μια συνεννόηση με το ίδρυμα πότε θα γίνουν οι επανεκκινήσεις και να υπάρχει αμέριστη συνδρομή.

Αντιλαμβάνομαι τις ανησυχίες, ειδικά σε μια ακριτική περιοχή που έχει τρομακτική αναγκαιότητα το συγκεκριμένο νοσοκομείο. Δεν θα υπάρχουν εκπτώσεις σε αυτό που είπατε, κύριε συνάδελφε. Σας το εγγυόμαστε εδώ πέρα και εδώ ακριβώς είναι η συνδρομή του ελληνικού δημοσίου εάν χρειαστεί. Ο στόχος και θα γίνει και θα υλοποιηθεί. Θα συμφωνήσω μαζί σας ότι δεν υπάρχει περιθώριο έκπτωσης αναφορικώς στις κλίνες κ.λπ.. Αντιλαμβάνομαι πλήρως την αγωνία των δύο συναδέλφων Βουλευτών, όπως αντίστοιχα θα έχουμε και επόμενο και με τον συνάδελφό μου από τη Θεσσαλονίκη.

Να ξέρετε ότι το ελληνικό δημόσιο είναι απολύτως σε πλήρη συνεργασία με το ίδρυμα. Πιστεύουμε ότι θα ολοκληρωθούν οι διαγωνιστικές διαδικασίες ομαλά. Σε περίπτωση που υπάρχει το οποιοδήποτε κενό, είμαστε εδώ πέρα για να συζητήσουμε την κάλυψή του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Κύριε Αχμέτ, έχετε τρία λεπτά στη διάθεσή σας.

**ΙΛΧΑΝ ΑΧΜΕΤ:** Κατ’ αρχάς θέλω να εκφράσω και εγώ, αφού είναι η πρώτη ημέρα σήμερα των επίκαιρων ερωτήσεων, τη συντριβή μου βέβαια για το δυστύχημα που έγινε στα Τέμπη. Τα συλλυπητήριά μου στις οικογένειες, στα νέα παιδιά. Η ελληνική κοινωνία ζητάει την αλήθεια, όποια είναι αυτή, χωρίς να υπάρχει μια συγκεκριμένη ανθρωποφαγία και φυσικά στέκομαι δίπλα σε όλους τους νέους και τις νέες οι οποίοι ζητάνε μια σύγχρονη Ελλάδα, η οποία αυτή Ελλάδα να έχει τα πρότυπα της Ευρωπαϊκής Ένωσης.

Κύριε Υπουργέ, κατ’ αρχάς θέλω να δηλώσω την ικανοποίησή μου την οποία βέβαια θα την παρακολουθήσουμε, ότι αποδέχεστε την πρότασή μου στη δεύτερη ερώτηση, για να μπορέσει το Ταμείο Ανάκαμψης αν και εφόσον χρειαστεί να συμπληρωθεί και να μην χαθεί αυτό το έργο. Όμως, κύριε Υπουργέ, θα ήθελα να δηλώσω και την εμπιστοσύνη μου τόσο στο Ίδρυμα «Σταύρος Νιάρχος», αλλά και την εμπιστοσύνη μου στις τοπικές αρχές του Νομού Ροδόπης. Ξέρετε, ήδη ο Περιφερειάρχης Ανατολικής Μακεδονίας και Θράκης κ. Μέτιος, δέσμευσε ένα ποσό 4 εκατομμυρίων ευρώ και αυτό θέλω να ακουστεί στη Βουλή, προκειμένου να υλοποιηθούν τα έργα, δηλαδή η περιφέρεια, οι τοπικοί φορείς της Ροδόπης προσπαθούν με κάθε τρόπο να εξυπηρετήσουν αυτήν τη σύμβαση. Αυτό θέλω να το λάβει υπ’ όψιν και το ίδρυμα.

Ξέρετε, ο κρατικός προϋπολογισμός για τα θέματα της υγείας, κύριε Υπουργέ, έχει μειωθεί πάρα πολύ σε σύγκριση με το 2010. Ενδεικτικά από το 6,6% που ήταν το 2010, σήμερα είμαστε στο 4,73%. «Πάγωσαν» οι προσλήψεις στα δημόσια νοσοκομεία και μειώθηκε το προσδόκιμο ζωής των Ελλήνων. Δηλαδή, είμαστε ήδη σε ένα επιβαρυμένο περιβάλλον στη δημόσια υγεία, ενώ η δαπάνη των ελληνικών νοικοκυριών για ιδιωτικές δαπάνες έχει αυξηθεί κατά πολύ από τον μέσο όρο της Ευρωπαϊκής Ένωσης.

Γι’ αυτό, λοιπόν, θέλω να κάνω ακόμα μια πρόταση. Να καλέσετε το Ίδρυμα «Σταύρος Νιάρχος» στην Επιτροπή Κοινωνικών Υποθέσεων, εκεί δηλαδή που υπογράφηκε η σύμβαση μεταξύ ελληνικού δημοσίου και Υπουργείου Υγείας, προκειμένου να ενημερώσει την ελληνική Βουλή να γίνει μια συζήτηση δημόσια με όλους τους Βουλευτές καλόπιστα. Εμείς ως ΠΑΣΟΚ - Κίνημα Αλλαγής και εγώ προσωπικά ως Βουλευτής είμαστε υπέρ της σοβαρής λύσης και μιας προσπάθειας να βοηθήσουμε να υλοποιηθεί αυτή η σύμβαση. Οπότε μια ενημερωτική συνεδρίαση εφόσον κριθεί και από το Υπουργείο σας ίσως φανεί χρήσιμη.

Μάλιστα είμαι ο πρώτος Βουλευτής του νομού που έχω στείλει και μια προσωπική επιστολή στο Ίδρυμα «Σταύρος Νιάρχος» και στον Πρόεδρο, προκειμένου να του εκφράσουμε τη στήριξή μας κατ’ αρχάς ως τοπική κοινωνία, ως Βουλευτής και ότι είμαστε στη διάθεση κάθε δυνατής στήριξης προς το Ίδρυμα «Σταύρος Νιάρχος».

Κύριε Υπουργέ, δεν θα μακρηγορήσω. Μένω σε αυτό που είπατε στην πρωτολογία σας για τις προθέσεις σας. Ήδη η περιφέρεια κινείται προς αυτήν την κατεύθυνση. Εδώ είμαστε, έχουμε ακόμα μπροστά μας μέχρι την προκήρυξη των εκλογών -από ό,τι φαίνεται δυο, τρεις εβδομάδες-, αν κρίνετε, μπορεί να γίνει μια συνάντηση είτε στην Επιτροπή Κοινωνικών Υποθέσεων είτε στο Υπουργείο με όλους τους φορείς, για να δώσουμε και ένα ισχυρό μήνυμα και στο ίδρυμα και στις κατασκευαστικές εταιρείες, στο κράτος και σε όλους ότι αυτά τα τρία έργα οπωσδήποτε πρέπει να υλοποιηθούν.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Χαρίτου, έχετε τρία λεπτά.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ, κύριε Πρόεδρε.

Κύριε Υπουργέ, σας άκουσα αλήθεια με προσοχή. Το γεγονός ότι το ίδρυμα επιτελεί τον διαγωνισμό, δεν σημαίνει ότι είστε άμοιροι ευθυνών. Μην προσπαθείτε να αποστασιοποιηθείτε από το ναυάγιο του διαγωνισμού, εμφανίζοντάς το ως μια ιδιωτική διαφορά ανάμεσα στο ίδρυμα και ανάμεσα στις κατασκευαστικές εταιρείες. Δεν πείθετε, κύριε Υπουργέ, γιατί το ελληνικό δημόσιο που εσείς εκπροσωπείτε είναι συμβαλλόμενο μέρος. Είναι δική σας προσωπική πολιτική ευθύνη η υλοποίηση της σύμβασης και η άρση των όποιων αδιεξόδων δημιουργούνται και όχι του ιδρύματος.

Η δωρεά του ιδρύματος αφορά έργο κοινωνικής ωφέλειας, την κατασκευή νοσοκομείου στην Κομοτηνή, στην ακριτική Θράκη, εκεί που χτυπάει η καρδιά της Ελλάδας. Θα έπρεπε με ακόμα μεγαλύτερη ευθύνη να δείτε το θέμα. Να σας θυμίσω ότι και η επιλογή αλλά και η ανακοίνωση του νοσοκομείου της Κομοτηνής έγινε από την τότε πολιτική ηγεσία και όχι από το Ίδρυμα «Σταύρος Νιάρχος», για να αντιληφθείτε ότι σας βαραίνει η ευθύνη για να μπορέσει να υλοποιηθεί η σύμβαση.

Κύριε Υπουργέ, σας το λέω πολύ ειλικρινά, μας ενδιαφέρει πρωτίστως να κατασκευαστεί το νοσοκομείο. Αυτό είναι το ενδιαφέρον μας. Γιατί πράγματι το Νοσοκομείο Κομοτηνής αποτελεί την πιο μαύρη τρύπα του δημόσιου συστήματος υγείας, γιατί το νέο νοσοκομείο θα αποτελέσει τον μαγνήτη για να έρθουν νέοι γιατροί, νέοι επιστήμονες που σήμερα μας γυρίζουν την πλάτη με όσα συμβαίνουν και προφανώς φεύγουν και από την περιοχή και από τη χώρα.

Σας άκουσα με προσοχή, αλλά οι καθησυχαστικές δηλώσεις σχετικά με το «όλα πάνε κανονικά, σύμφωνα με τα χρονοδιαγράμματα» θέλω να σας πω ότι όσο και να ωραιοποιείτε την πραγματικότητα, δεν μας πείθουν, δεν αρκούν. Θα σας έλεγα καλόπιστα ότι γεννούν μεγαλύτερη ανησυχία στις τοπικές κοινωνίες απ’ όση εσείς νομίζετε.

Οι δεσμεύσεις, που ακούω ότι είστε έτοιμοι να αναλάβετε για τη χρηματοδότηση, προφανώς έχουν την αξία τους και έχουν τη σημασία τους. Η διαβεβαίωση, όμως, που μας λέτε ότι είσαστε σε συνεννόηση με το Ίδρυμα «Σταύρος Νιάρχος», ότι συνομιλείτε, έστω και εκ των υστέρων αυτό το οποίο λέτε οφείλετε για να έχει αξιοπιστία, κύριε Υπουργέ, να μας απαντήσετε. Δεν απαντήσατε σε αυτό που σας ρώτησα. Έχετε συμφωνήσει στη λύση της χρηματοδότησης από το κράτος με το Ίδρυμα «Σταύρος Νιάρχος», ναι ή όχι; Αυτό είναι το μεγάλο ζήτημα. Ή είναι όλα στον αέρα;

Το μόνο που έχουμε επίσημα, δημόσια από μέρους του ιδρύματος είναι η διακοπή υλοποίησης της σύμβασης όσο και αν προσπαθείτε να το υποβαθμίσετε ως γεγονός, όσο κι αν προσπαθείτε να το αποκρύψετε από τις τοπικές κοινωνίες. Νομίζω ότι οφείλετε να μας δώσετε απάντηση, αν πράγματι έχετε συμφωνήσει μια τέτοια λύση χρηματοδότησης από το κράτος της υλοποίησης της σύμβασης. Όλα τα άλλα μου φαίνεται ότι είναι μόνο λόγια.

Κύριε Υπουργέ, θα σας έλεγα πριν οδηγηθεί το θέμα σε οριστικό ναυάγιο για το νέο νοσοκομείο, γιατί απ’ ότι φάνηκε η υλοποίηση της σύμβασης σας ξεπερνά, ότι έχετε θεσμική και εθνική ευθύνη, γιατί αφορά ένα ακριτικό νοσοκομείο, να φέρετε τη σύμβαση στη Βουλή, στην Επιτροπή Κοινωνικών Υποθέσεων, να κληθεί το Ίδρυμα «Σταύρος Νιάρχος» να ενημερώσει και με βάση τα νέα δεδομένα να αναζητηθεί λύση σύμφωνα με τον αρχικό σχεδιασμό και τις προδιαγραφές κατασκευής του νέου νοσοκομείου και βέβαια να αναλάβουν όλες οι πολιτικές δυνάμεις τις ευθύνες που τους αναλογούν.

Εμείς από την πλευρά μας ως ΣΥΡΙΖΑ με την ευθύνη της επιλογής που κάναμε κατασκευής του Νοσοκομείου Κομοτηνής θα συμβάλλουμε να υπάρξει λύση. Αποτελεί δέσμευση μας η ολοκλήρωση στο ακέραιο της σύμβασης για ένα σύγχρονο, υψηλών προδιαγραφών νέο Νοσοκομείο στην Κομοτηνή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Υπουργέ, έχετε τον λόγο για έξι λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πιστεύω ότι είμαι απόλυτα σαφής και αντίστοιχα είναι σαφέστατη και η συγκεκριμένη απάντηση που έχει κοινοποιηθεί και στον κ. Ανδρουλάκη και στον κ. Τσίπρα από τον Πρόεδρο της Βουλής στην οποία αναφέρεται ότι το ίδρυμα θα συζητήσει, θα κάνει την επεξεργασία με τους συμβούλους τους για να επανέλθει με στόχο να γίνουν και τα τρία έργα και αντιστοίχως ότι βρίσκεται σε αγαστή συνεργασία.

Εμείς εδώ, λοιπόν, ερχόμαστε και λέμε ότι προφανώς σε αυτή τη διαδικασία μπαίνει το δημόσιο, εκφράζει τη βούληση να μπει σε πλαίσιο στο οποίο δεν έχει δεσμευτεί. Η μη δέσμευση είναι η τυχόν χρηματοδότηση. Μπαίνει σε αυτό το πλαίσιο ακριβώς για να υλοποιηθούν όλα τα έργα. Θέλω να πιστεύω ότι αυτό δεν θα χρειαστεί.

Πρέπει να πούμε για το Ίδρυμα «Σταύρος Νιάρχος» ότι έχει κάνει μια σημαντική προσφορά, που το γνωρίζουμε όλοι και το αναγνωρίζουμε, στο κομμάτι του συστήματος υγείας συνολικά σε όλες τις συμφωνίες που υπάρχουν. Και εδώ πέρα πρέπει να βλέπουμε ότι η πολιτεία θα πρέπει να κοιτά με απόλυτο σεβασμό το συγκεκριμένο ίδρυμα, διότι ακόμα και τα νοσοκομεία που λέτε εάν και εφόσον τα επέλεξε η οποιαδήποτε κυβέρνηση, τα ενέκρινε το ίδρυμα που κάνει τη δωρεά. Γιατί το ίδρυμα που κάνει τη δωρεά θα μπορούσε να πει ότι δεν θέλω να γίνει το συγκεκριμένο νοσοκομείο. Άρα είναι πολύ σημαντικό και αντιστοίχως σε πλήρη συνεννόηση με το ίδρυμα περιμένουμε τις δικές τους αρχικές ενέργειες. Και έχουμε εκφράσει αυτό το οποίο σας είπα και νομίζω ότι αυτό εννοείτε όταν λέτε λόγου χάρη και εσείς ότι όταν έρθετε στην κυβέρνηση θα εγγυηθείτε τη λειτουργία. Κάτι τέτοιο προφανώς εννοείτε, ότι αν υπάρξει το οποιοδήποτε κενό, έρχεται το δημόσιο να το καλύψει.

Από εκεί και πέρα το να μπούμε σε παραπάνω λεπτομέρειες καταλαβαίνετε ότι όταν επίκειται και διαγωνιστική διαδικασία σε καμμία περίπτωση δεν θέλουμε να δώσουμε μια εικόνα ότι μπορεί να μένουν προσφορές που το ίδιο το ίδρυμα που έχει την αξιολόγηση τις θεωρεί προσφορές που είναι μεγαλύτερες από τις προσφορές που δικαιολογούνται, γιατί το έχει προβλέψει και αυτό το ίδρυμα. Έχει προβλέψει ότι λόγω της διεθνούς κρίσης, του πολέμου και της αύξησης των πρώτων υλών θα υπήρχε ενδεχομένως μία αύξηση από τον αρχικό προϋπολογισμό. Το ίδιο, όμως, το ίδρυμα εκφράζει μια κριτική στις ανακοινώσεις που κάνει και θεωρεί ότι οι προσφορές, οι οποίες υπεβλήθησαν, δεν ήταν προσφορές οι οποίες δικαιολογούν και αυτή την αύξηση. Οπότε προφανώς το ίδρυμα ορθώς μπαίνει στη διαδικασία επαναξιολόγησης αυτού του πλαισίου. Θα πρέπει, λοιπόν, να καταστεί αντιληπτό σε όλους όσους θα κάνουν τις προσφορές ότι θα πρέπει να είναι στο πλαίσιο το οποίο δικαιολογείται από την αγορά. Και αυτό το λέμε με έναν ξεκάθαρο τρόπο και το τονίζουμε χωρίς να μπορούμε να παρέμβουμε στον διαγωνισμό και νομίζω ότι τα μηνύματα είναι σαφή από όλες τις πλευρές και της πολιτείας και του ιδρύματος.

Προφανώς, αν και σε αυτή την περίπτωση υπάρχει το οποιοδήποτε κενό, αυτό το κενό εμείς έχουμε τους τρόπους να το καλύψουμε και είμαστε και σε μια συνεννόηση αν και εφόσον ζητηθεί κάτι τέτοιο, να το υλοποιήσουμε. Η συνεργασία μας είναι άριστη. Εγώ οφείλω να πω ότι συνολικά το ίδρυμα είχε άριστη συνεργασία με τις ελληνικές κυβερνήσεις και με το Υπουργείο Υγείας.

Πιστεύω, λοιπόν, ότι και αυτό το πλαίσιο και οι αβελτηρίες οι οποίες υπάρχουν, ξεπερνιούνται. Είναι η απόλυτη βούληση του ιδρύματος, την οποία την έχει εκφράσει με επιστολές στους ανώτατους πολιτικούς άρχοντες, τις οποίες έστειλε και σε όλη την Αντιπολίτευση. Είναι απόλυτη βούληση. Βέβαια, αντίστοιχη είναι και η βούληση της Κυβέρνησης, όπως έχει αποτυπωθεί και σε όλο το πλαίσιο των νόμων, αλλά και στην υλοποίηση την οποία κάνουμε των συμβατικών μας υποχρεώσεων και πιστεύω ότι πολύ γρήγορα θα έχουμε και τις θετικές εξελίξεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλή συνέχεια στους δύο Βουλευτές. Να φροντίσουμε να ανέβει η Ξάνθη και ο Πανθρακικός, γιατί πρέπει να υπάρχει οπωσδήποτε ομάδα Α΄ Εθνικής στη Θράκη. Είναι σημαντικό αυτό.

Ο κ. Πλεύρης παραμένει για να απαντήσει στην επόμενη ερώτηση.

Προχωρούμε στην τρίτη με αριθμό 532/6-3-2023 επίκαιρη ερώτηση δεύτερου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλληπρος τον Υπουργό Υγείας,με θέμα: «Εγκληματική η έλλειψη δημόσιων κέντρων αποκατάστασης».

Κυρία Κανέλλη, καλημέρα σας. Έχετε δύο λεπτά για το ξεκίνημά σας.

**ΛΙΑΝΑ ΚΑΝΕΛΛΗ:** Καλημέρα και ευχαριστώ πολύ, κύριε Πρόεδρε.

Κύριε Υπουργέ, βρίσκομαι σε αμήχανη θέση. Αισθάνομαι σαν να προσγειώνομαι από άλλο πλανήτη εγώ, βεβαίως θα πείτε από τον ερυθρό πλανήτη. Διότι έχει γίνει τόση συζήτηση για δωρεές, χορηγίες σχετιζόμενες με την υγεία, όπου αυτά που θα σας πω εγώ τώρα θα ακούγονται λιγάκι σαν από άλλη γλώσσα, από άλλο πλανήτη. Δυστυχώς, αφορούν αυτόν τον τόπο, εδώ και τώρα και με τη γλώσσα που μπορεί να γίνουν και πλήρως κατανοητά.

Κανένας από εμάς που είμαστε εδώ πέρα δεν ξέρει αν αύριο το πρωί θα έχει τροχαίο, θα έχει πάθει εγκεφαλικό, θα έχει ένα τραγικό ατύχημα. Κανένας μας δεν το ξέρει. Ούτε μπορεί να ανοίξει συμβόλαιο με την τύχη ούτε να κισμετολογεί από το πρωί έως το βράδυ. Υπάρχουν πολλοί συμπολίτες μας οι οποίοι έχουν βρεθεί με προβλήματα κινητικότητας, αναπηρίες για πληθώρα αιτιών. Όταν μιλάμε για δυστύχημα τώρα μετά από αυτό που έχει γίνει στα Τέμπη, είναι επίσης διπλά σφιχτό στην καρδιά.

Πέρα από συναισθηματισμούς, δημόσιες κλίνες αποκατάστασης και φυσικής ιατρικής στη χώρα αυτή τη στιγμή υπάρχουν μετά βίας διακόσιες. Ο Παγκόσμιος Οργανισμός Υγείας έχει σύσταση για την Ελλάδα ότι θα έπρεπε να υπάρχουν δύο χιλιάδες κρεβάτια. Έχουμε διακόσιες κλίνες δημόσιες και οργιάζει ο ιδιωτικός τομέας. Τα ιδιωτικά κρεβάτια αποκατάστασης έναντι αδρότατων αμοιβών σε χειμαζόμενο επί δεκαετίες λαό, ο οποίος έχει κι αυτά τα προβλήματα, δηλαδή της αναπηρίας, προσωρινής, μόνιμης και πάει λέγοντας, ήταν περίπου δυόμισι χιλιάδες και τώρα αγγίζουν τις τρεις με τρεισήμισι χιλιάδες. Δεν μπορεί να συνεχιστεί αυτό το πράγμα. Δεν μπορεί να μιλάμε για δημόσια κλίνη αποκατάστασης, όταν μιλάμε για δώδεκα στο Πανεπιστημιακό των Ιωαννίνων, δέκα στο Ρίο και καμμία στη Θεσσαλονίκη. Δεν υπάρχει μία κλίνη δημόσιας αποκατάστασης πουθενά. Δεν είναι δυνατόν!

Εάν σας μιλήσω στη δευτερολογία μου λίγο για τα κόστη -και σας ζητάω λίγο την ανοχή σας με το χρόνο μιας και είναι σήμερα εδώ ο κύριος Υπουργός και απάντησε και σε δύο ερωτήσεις προηγουμένως- θα σας σηκωθεί η τρίχα. Δεν βγαίνουν πέρα οι άνθρωποι. Δεν θέλω να γίνω μελό αυτή τη στιγμή. Δεν θέλω να πουλήσω ιστορίες. Από προσωπική εμπειρία τις ξέρω.

Δεν θέλω να σας πω για οικογένειες που ξεπουληθήκαν. Δεν θέλω να σας πω για πατέρα που έχει κόρη, η οποία από τον τοκετό βρέθηκε να είναι τρία χρόνια με εγκεφαλικό και να προσπαθεί να αποκατασταθεί. Δεν μπορώ να σας μιλήσω για ανθρώπους οι οποίοι έχουν ξεπουληθεί για να τα βγάλουν πέρα.

Δεν μπορώ να σας πω για άνθρωπο ο οποίος πήρε σύνταξη για να σταθεί δίπλα στην κόρη του, γιατί δεν υπήρχε άλλος άνθρωπος και δεν υπήρχαν λεφτά για αποκλειστικές νοσοκόμες σε μακρότατη νοσηλεία.

Δε μπορώ και δεν θέλω να σας μιλήσω για το δράμα -γενικά σας μιλάω- της αποκατάστασης, όταν έχετε κόψει τις ώρες, από εκατόν είκοσι που ήταν τον χρόνο, για φυσικοθεραπεία και τις έχετε κάνει δώδεκα τον μήνα επί τέσσερις μήνες, που κάνει τέσσερις επί δώδεκα ίσον σαράντα οκτώ. Και τα υπόλοιπα πρέπει να πληρωθούν από τα υπερβάλλοντα στην τσέπη.

Δεν μπορώ να σας μιλήσω για το ζήτημα αυτό στα παιδιά, γιατί στα παιδιά είναι απαγορευτικό και ως κόστος. Σας λέω μόνο ότι ένα ειδικό αμάξι για παιδιά στο οποίο να μπορούν ταυτόχρονα να στέκονται όρθια φτάνει τις 8.000 ευρώ. Ξέρετε πόσα καλύπτει ο ΕΟΠΥΥ; 1.036 ευρώ. Συγχωρήστε με αν κάνω λάθος στα ψιλά.

Υπάρχουν άνθρωποι οι οποίοι δεν μπορούν να ζήσουν έτσι. Κόβονται ώρες φυσιοθεραπείας σε άνθρωπο ο οποίος είναι ανάπηρος για όλη του τη ζωή και για τον οποίο η φυσιοθεραπεία, ακόμα και αραιότερα, είναι σαν το ψωμί και το νερό. Το χρειάζεται για όλη του τη ζωή. Δεν μπορεί να πάει με τη μεζούρα του κόστους: Είκοσι τον χρόνο, τριάντα τον χρόνο, πενήντα τον χρόνο. Δεν μπορεί. Πρέπει να είναι όσες χρειάζονται. Δεν υπάρχει ενιαίο πρωτόκολλο αντιμετώπισης χρονικά των αναπηριών και ειδικά της κινητικής αναπηρίας. Δεν μπορεί να αντιμετωπιστεί αυτό με ταξικό πρόσημο, ακόμα και με σημερινούς όρους. Δεν γίνεται.

Ένας από τους χορηγούς -χτύπα ξύλο- ή από αυτούς που είναι σε θέση να κάνουν δωρεά, εάν πάθει κάτι, θα έχει σαράντα άτομα προσωπικό, θα έχει πεντακόσια ειδικά κρεβάτια στο σπίτι του, θα έχει ιδιωτικό αεροπλάνο για να πάει κάπου να γίνει καλά.

Εγώ ξέρω ανθρώπους οι οποίοι κατέστρεψαν τη ζωή του εαυτού τους και των οικογενειών τους, πούλησαν όλο τους το βιος, για να δούνε τον άνθρωπό τους να έχει μία δεύτερη ευκαιρία να σηκωθεί από ένα τροχαίο, από ένα ατύχημα, από ένα εγκεφαλικό.

Και επειδή έχουμε αρχίσει και έχουμε κάποια πράγματα τα οποία άπτονται του Υπουργείου Υγείας και ενώ κάποιες στιγμές μπορεί να υπάρχουν πολύ καλές κινητοποιήσεις και να σας το αναγνωρίσει κάποιος, δεν μπορεί να αφήνουμε αυτή την εχθρότητα του κράτους απέναντι στον ανάπηρο άνθρωπο να διατηρείται, μετρώντας ιδιωτικές και δημόσιες κλίνες, όταν περνάνε από την τσέπη των ανθρώπων.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Όπως προείπα, και σε αυτή την ερώτηση θα απαντήσει ο Υπουργός Υγείας, ο κ. Αθανάσιος Πλεύρης.

Κύριε Πλεύρη, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Κανέλλη, πάμε να δούμε συνολικά το κομμάτι αποκατάστασης της χώρας, γιατί η αποκατάσταση, ακόμα και η ιδιωτική, καλύπτεται από τον ΕΟΠΥΥ με 150 ευρώ. Θα τα πούμε όλα.

Πρώτα απ’ όλα, τι έχουμε; Έχουμε εκατό είκοσι επτά κλίνες στο βασικό μας κέντρο, στο ΕΚΑ, το Εθνικό Κέντρο Αποκατάστασης, στο οποίο Εθνικό Κέντρο Αποκατάστασης και πόροι δίνονται συνέχεια και είχε ενταχθεί στα προγράμματα του Ταμείου Ανάκαμψης. Και στο επίπεδο του προσωπικού, επειδή γίνεται γι’ αυτό κουβέντα συνήθως, έχει 93% καλυμμένες τις οργανικές θέσεις στο ιατρικό προσωπικό, χαμηλότερα στο νοσηλευτικό προσωπικό, 62% -ήδη γίνεται συγκεκριμένη προκήρυξη για να καλυφθούν και εκεί οι θέσεις- και 87% στο λοιπό προσωπικό. Επίσης, καλύπτονται και θέσεις με προσλήψεις για επικουρικό προσωπικό σε ό,τι μας έχει ζητήσει, ακριβώς γιατί το συγκεκριμένο κέντρο στην πραγματικότητα είναι η «ναυαρχίδα» των κέντρων δημόσιας αποκατάστασης που έχουμε στη χώρα.

Πράγματι, η δημόσια αποκατάσταση στη χώρα μας υπολείπεται και σε μεγάλο βαθμό καλύπτεται από πολλές ιδιωτικές δομές οι οποίες έχουν αναπτυχθεί.

Παράλληλα, λειτουργεί, όπως είπατε και εσείς, το Πανεπιστημιακό της Πάτρας με λίγες κλίνες, οκτώ, με δυνατότητα να φτάσουν τις δεκατέσσερις, ενώ υπάρχει και το Κέντρο Αποκατάστασης των Ιωαννίνων με δώδεκα κλίνες. Επίσης, υπάρχουν μία σειρά από ΚΕΦΙΑΠ, ειδικά στην περιφέρεια της δεύτερης ΥΠΕ, κέντρα φυσικής ιατρικής αποκατάστασης στη Σύρο, στη Ρόδο, στη Μυτιλήνη, στη Χίο και στη Σάμο.

Παράλληλα, είχαν δημιουργηθεί και στη βόρεια Ελλάδα αντίστοιχα ΚΕΦΙΑΠ, τα οποία δεν λειτουργούν σε όλο το πλαίσιο που θέλαμε ως αποκατάσταση. Και ήδη είναι στους σχεδιασμούς μας -είναι κάτι που ξέρω ότι σε αυτό και το κόμμα σας είναι αντίθετο- με συμπράξεις δημοσίου και ιδιωτικού τομέα να μπορέσουν να λειτουργήσουν συγκεκριμένες κλίνες. Επίσης, δημιουργείται και νέο κέντρο αποκατάστασης στο Γενικό Νοσοκομείο Νοσημάτων Θώρακος «Η Σωτηρία».

Παράλληλα, στο σκέλος που έχει να κάνει με την ιδιωτική αποκατάσταση, όπου υπάρχουν αρκετές δομές οι οποίες έχουν αναπτυχθεί και μάλιστα, υπάρχουν ιδιωτικές δομές πολύ υψηλού επιπέδου, που μας δίνουν τη δυνατότητα να μη φεύγουν περιστατικά στο εξωτερικό, ο ΕΟΠΥΥ από τον ΕΚΠΥ καλύπτει 150 ευρώ αποζημίωση. Υπάρχει, βέβαια, το clawback και το rebate. Και μάλιστα, υπάρχει ένα επίπεδο κλινών στις οποίες δεν επιτρέπεται να υπάρχει και κάποια διαφορά θέσεων.

Στο σκέλος που αναφέρατε με τα τεχνητά μέλη κ.λπ., όπως προκύπτει από τον ΕΚΠΥ, όλη η κάλυψη στους ασφαλισμένους είναι δωρεάν, χωρίς συμμετοχή, αφού βέβαια εγκριθούν από τις ανάλογες επιτροπές. Και στην περίπτωση των ανασφάλιστων, είναι από τις κατηγορίες εκείνες που ο ΕΚΠΥ πάλι, αντίστοιχα, καλύπτει χωρίς συμμετοχή.

Προφανέστατα, όμως, εδώ πέρα, για να το ξεκαθαρίσουμε, είτε σχετικά με τα θέματα που βάλατε για τις φυσιοθεραπείες είτε με τα τεχνητά μέλη και τα τεχνολογικά βοηθήματα τα οποία χρειάζονται, επειδή ήταν από τους τομείς που είχαν παρατηρηθεί αδιαφανείς συμπεριφορές, υπάρχουν συγκεκριμένες επιτροπές που πρέπει να διασφαλίζουν ότι θα πάρει ο κάθε άνθρωπος αυτό το οποίο δικαιούται και χωρίς καμμία απολύτως συμμετοχή.

Αντιστοίχως, σχετικά με το πλαίσιο που είχε διαμορφωθεί από τον προηγούμενο ΕΚΠΥ για περιορισμό ωρών, όπως υπάρχουν, δίνεται η δυνατότητα με συγκεκριμένες αιτήσεις και εξέτασή τους από το Ανώτατο Υγειονομικό Συμβούλιο να μπορεί αυτό να επεκταθεί. Όμως, πρέπει να υπάρχει ένας βασικός κανόνας ελέγχου, διότι διαφορετικά υπάρχει ο κίνδυνος, όπως συμβαίνει πολλές φορές σε κομμάτι ιδιωτών παρόχων που συμβάλλονται με τον ΕΟΠΥΥ, να υπάρχει μία εκμετάλλευση των συμβατικών αυτών σχέσεων. Και γι’ αυτόν τον λόγο είναι υποχρεωτικός ο έλεγχος.

Ο σχεδιασμός μας, λοιπόν, είναι ο εξής. Να ενδυναμώσουμε, όσο δεν έχουμε δημόσιες δομές, τη δυνατότητα αποζημίωσης από ιδιωτική δομή και με τις νέες συμβάσεις που θα υπογραφούν, που είναι συμβάσεις που έχουν αυστηρούς ποιοτικούς δείκτες, ώστε να μην πληρώνει συμμετοχή ο ασθενής, όπως δεν πληρώνει τώρα, και να μπορεί να υπάρχουν καλύτεροι όροι αποζημίωσης. Αντιστοίχως, οι δημόσιες δομές οι οποίες υπάρχουν να είναι πλήρως στελεχωμένες και μέσα από τα κονδύλια τα οποία δίνονται να αναπτυχθούν.

Για τις νέες δομές οι οποίες αυτή τη στιγμή λειτουργούν και για τις οποίες ρωτάτε, η επιλογή της Κυβέρνησης είναι είτε οι νέες που θα δομηθούν είτε αυτές που δεν λειτουργούν και υπάρχουν να λειτουργήσουν με όρους σύμπραξης δημοσίου και ιδιωτικού τομέα, χωρίς απολύτως καμμία επιβάρυνση για τον ασθενή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κυρία Κανέλλη, έχετε τρία λεπτά για τη δευτερολογία σας.

**ΛΙΑΝΑ ΚΑΝΕΛΛΗ:** Κύριε Υπουργέ, δεν φαντάστηκα ότι θα σας έλεγα για δέκα θέσεις και ότι εσείς θα μου λέγατε ότι είναι οκτώ. Δεν το φαντάστηκα!

Θα σας θυμίσω μερικά πράγματα. Έχω φέρει και κάτι φωτογραφίες εδώ και θα σας πω και λύσεις. Γιατί εγώ στο «τρένο» των σχεδιασμών δεν μπαίνω, επειδή είδαμε πώς καταλήγουν οι σχεδιασμοί με κονδύλια.

Σας μίλησα για ανισοκατανομή και εσείς μου λέτε ότι θα φτιάξετε καινούργιο κέντρο στο «Σωτηρία». Δηλαδή, όλα στην Αττική. Και σας είπα ότι δεν υπάρχει τίποτε στη Θεσσαλονίκη. Και μου ξαναλέτε ότι θα το φέρετε στην Αττική.

Σας λέω ότι με βάση τον σχεδιασμό και τα κονδύλια των προηγούμενων κυβερνήσεων, μεταξύ αυτών και της δικής σας, από το 1990 μέχρι σήμερα, βγήκαν κονδύλια για κέντρο στη Θήβα και δεν έγινε ποτέ. Εγώ σας μιλάω για την κατανομή.

Έρχεστε και μου λέτε ότι λειτουργεί το ΕΚΑ τέλεια. Λάθος! Αυτή τη στιγμή που τα λέμε, εκεί είναι φυλακισμένος ο κ. Μιχαλιολιάκος και είναι φρουρούμενος, αλλά τον παρακολουθούν είκοσι τέσσερις ώρες το εικοσιτετράωρο. Εκ των πραγμάτων, από τον νόμο. Οι υπόλοιποι;

Έχει εκατό τριάντα κλίνες, οι οποίες λόγω πανδημίας μειώθηκαν σε εξήντα. Δεν υπάρχει καμμία βελτίωση στην υποδομή, δεν λειτουργεί καν η πισίνα. Τι μου λέτε, λοιπόν, ότι είναι τέλειο και πρότυπο; Ένα το κρατούμενο.

Δεύτερον, στο ισόγειο στον καιρό της πανδημίας -τεράστιος χώρος, καταπληκτικός, μέσα στο πράσινο, χώρος, χώρος, χώρος, τίποτε άλλο- είχε μεταφερθεί το Ογκολογικό της Κηφισιάς για λόγους κορωνοϊού. Έφυγε το Ογκολογικό της Κηφισιάς, άδειασε, αλλά δεν αξιοποιήθηκε για να ξαναγυρίσουμε στις εκατόν τριάντα ή εκατόν πενήντα ή εκατόν ογδόντα κλίνες. Επομένως, τι το συζητάμε;

Μου λέτε «δωρεάν». Σας έχουν παραπλανήσει. Δεν είναι δωρεάν. Σας το λέω η ίδια για τα βοηθήματα. Σας έχουν παραπλανήσει. Πηγαίνετε να φωνάξετε τα σωματεία, τους ανθρώπους, να έρθουν να σας τα πουν.

Από τους εμπόρους ποιος θα τους προστατεύσει; Θα τους προστάτευε το κράτος, αν ήταν δωρεάν. Από την ώρα που μου λέτε ότι υπάρχουν κι άλλοι που τους εκμεταλλεύονται, βέβαια θα τους εκμεταλλευτούν. Ελεύθερη οικονομία έχουμε, ελεύθερη αγορά έχουμε.

Ένα αναπηρικό αμαξίδιο ελαφριού τύπου το πρώην ΙΚΑ το επιδοτούσε με 1.920 ευρώ, τώρα δίνει 920 ευρώ. Τα μαξιλάρια κατακλίσεων επιδοτούνταν με 680 ευρώ, τώρα με 240 ευρώ. Οι ορθοστάτες καλύπτονταν με 4.500 ευρώ, τώρα με 2.350 ευρώ. Ένα αμαξίδιο που είναι και ορθοστάτης σήμερα κοστίζει 8.500 ευρώ και ο ΕΟΠΥΥ καλύπτει 2.610 ευρώ. Το ειδικό παιδικό καρότσι –μην το συζητήσουμε, έχει βαριές σπαστικές τετραπληγίες και άλλα, ας πούμε- έχει 4.000 ευρώ και ο ΕΟΠΠΥ καλύπτει 1.045 ευρώ. Τα ποσά που δίνουν για τα τεχνητά μέλη είναι το 30% του κόστους. Ένα τεχνητό πόδι κοστίζει από 13.000 ευρώ έως 15.000 ευρώ. Ο ΕΟΠΥΥ δίνει 5.000 ευρώ, όταν μόνο το πέλμα κάνει 3.500 ευρώ και η άρθρωση του γονάτου ξεπερνάει τα 5.000 ευρώ με συμμετοχή 25%.

Ξέρετε πότε τα παίρνει κάποιος δωρεάν; Μόνο ένας με κομμένο πόδι ή χέρι που χαρακτηρίζεται παράλυτος για να μην πληρώσει τη συμμετοχή. Όλοι οι άλλοι πληρώνουν τη συμμετοχή, περνώντας ή μη περνώντας από τις επιτροπές, αλλά αυτές είναι οι τιμές της αγοράς.

Θα σας πω κάτι που θα είναι πιο φρικιαστικό και θα σας παρακαλέσω αυτό να το αντιμετωπίσετε άμεσα και μη μου πείτε ότι είναι θέμα Υπουργείου Παιδείας. Υπάρχει θάνατος. Δεν θέλω να εμπλακώ ούτε σε ονόματα ούτε σε αποκάλυψη, στη διάθεσή σας η πληροφορία και οφείλω να πιστέψω ότι την ξέρετε ήδη. Σε ένα από τα καλά ειδικά σχολεία –κτηριακά- για παιδιά ανάπηρα -είναι το δεύτερο, δεν μιλάω για εκείνο που είδε το φως της δημοσιότητας- με τους γονείς να μη θέλουν να προβούν στην ώρα του σχολείου, σε αυτά τα σχολεία δεν έπρεπε να υπάρχει γιατρός; Μία νοσηλεύτρια μόνο τι να κάνει, όταν είναι υπεράριθμα; Και γιατί αντί για εκατό είναι τριακόσια;

Και θα σας πω και κάτι που εμένα μου σήκωσε την τρίχα και δεν το πίστευα: Έκανα τρεις φορές διασταύρωση. Σε αυτά τα ειδικά σχολεία, όπου πηγαίνουν παιδιά από δεκατεσσάρων μέχρι είκοσι δύο, είκοσι τριών χρόνων, ξέρετε ότι το Υπουργείο Υγείας δεν έχει φροντίσει να υπάρχει απινιδωτής; Είναι αυτά τα παιδιά σαν τα άλλα; Πείτε μου, είναι σαν τα άλλα; Γιατί το λέμε ειδικό σχολείο; Και όμως, δεν υπάρχει γιατρός! Πόσα είναι αυτά τα σχολεία; Όφειλαν να είναι και περισσότερα και επειδή δεν είναι περισσότερα, είναι και λίγα και είναι λίγα και υπεράριθμα.

Γι’ αυτή την αντιμετώπιση της αναπηρίας μιλάω, για την κινητικότητα, για τη συμπερίληψη, την ενσωμάτωση, όλα αυτά που λέτε. Άμα δεν ξεκινήσει από τη δυνατότητα να ξανασταθείς στα πόδια σου, δεν μπορώ να βρω τίποτε πιο δημοκρατικό, λαϊκό, φυσικό, φιλοσοφικά απαραίτητο.

Εγώ τι έρχομαι και σας ζητάω; Σας ζητάω κονδύλια, σας ζητάω προθεσμίες, απαιτώ -όχι εγώ-, απαιτώ για λογαριασμό των αναπήρων να μην υπάρχουν καθημερινά δράματα, επειδή κάποιος βρέθηκε σε «Τέμπη» της ζωής του. Δεν μπορεί να το κάνουμε αλλιώς, δεν μπορεί! Δεν μπορεί να μου μιλήσετε ούτε για κέρδος ούτε για αισχροκέρδεια ούτε για τίποτα. Εάν δεν έχουμε τη δυνατότητα αυτούς τους ανθρώπους να τους συντηρήσουμε, να τους διατηρήσουμε με ποιότητα ζωής, με ποιότητα κίνησης, με ό,τι χρειάζονται και αρχίζουμε και βάζουμε τρεις το λάδι, δυο το ξύδι για το πόσες φυσικοθεραπείες θα κάνει, καταλαβαίνετε. Όταν η μία φυσιοθεραπεία, λογικά τέσσερις ώρες την ημέρα είναι με βάση το πρωτόκολλο και εδώ είναι ζήτημα αν γίνεται μία φυσιοθεραπεία μισής ή μίας ώρας, ακριβώς λόγω της πληθώρας, της συσσώρευσης και της έλλειψης χρημάτων.

Δεν θέλω να πιστέψω ότι μπορεί κάποιος να φέρει πολιτική ή μικροπολιτική αντίρρηση ή να μου μιλήσει για κονδύλια γι’ αυτά, διότι τότε θα αναγκαστώ να σας πω πράγματα που θα ακούγονται λαϊκίστικα. Ξοδέψτε ένα αεροπλάνο λιγότερο, μία βάση λιγότερη, ένα κατασκευαστήριο -κάθε όπλο είναι κατασκευαστήριο των επόμενων αναπήρων πολέμου και βετεράνων- λοιπόν, κόψτε κάτι από το κατασκευαστήριο πολέμου, κόψτε από κανένα πυραυλικό σύστημα, κόψτε το και βρείτε τα στην αγορά σας! Μην περιμένετε, όμως, τον χορηγό, μην περιμένετε τον δωρητή, γιατί κάποια χώρα φτωχαίνει πάρα πολύ και δεν μπορεί να ισχυρίζεται ότι είναι πολιτική ότι ξεμένει από χορηγούς και από δωρητές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει με τη δευτερολογία του ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Κανέλλη, εγώ το λέω ευθέως, δεν πρέπει να υποτιμούμε τις παροχές που δίνει το κράτος. Και το κράτος, επειδή αυτά τα χρήματα είναι χρήματα του Έλληνα ασφαλισμένου και του Έλληνα φορολογούμενου, ακριβώς πρέπει να ελέγχει τον τρόπο με τον οποίο δίνονται.

**ΛΙΑΝΑ ΚΑΝΕΛΛΗ:** Δεν αρκούν!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για το συγκεκριμένο το οποίο λέτε, πάμε να δούμε τι ορίζει ο ΕΚΠΥ και είναι πάρα πολύ σταθμισμένος: Ο ΕΟΠΥΥ παρέχει στους ασφαλισμένους όλα τα θεραπευτικά μέσα τα οποία υπάρχουν αναφορικώς με τα τεχνητά μέλη και τα τεχνολογικά βοηθήματα. Υπάρχει συμμετοχή; Η συμμετοχή ορίζεται σε 25%. Δεν υπάρχει συμμετοχή πότε; Δεν υπάρχει συμμετοχή σε δικαιούχους που έχουν κριθεί από υγειονομικές επιτροπές ή από ΚΕΠΑ, καθώς και σε όσους ανθρώπους είναι ακρωτηριασμένοι με ποσοστό 67% αναπηρία, δηλαδή μία αναπηρία η οποία δεν είναι ολική. Άρα, πρέπει να κριθεί από τις υγειονομικές υπηρεσίες ότι δεν πρέπει να έχει συμμετοχή από ΚΕΠΑ και από 67% και να ξεκαθαρίσω ότι αυτός είναι ο ΕΚΠΥ του 2018. Ήταν τροποποίηση του προηγούμενου ΕΚΠΥ που υπήρχε -δηλαδή αναφέρομαι και σε έναν ΕΚΠΥ, για να μην πω ότι εγώ τον έφερα τον συγκεκριμένο ΕΚΠΥ, είναι της προηγούμενης κυβέρνησης- και η κατεύθυνση ήταν να μπορέσει ακριβώς με μία ρύθμιση να καλύψει όσο το δυνατόν περισσότερο γίνεται.

Τι γίνεται -και σωστά γίνεται- από εκεί και πέρα; Προφανώς, με τις εταιρείες που έχουν όλα αυτά τα βοηθήματα γίνεται διαπραγμάτευση, γιατί ο ΕΟΠΥΥ είναι ο βασικός τους αγοραστής. Οπότε στις τιμές τις οποίες είπατε έρχονται οι εταιρείες, γίνεται η διαπραγμάτευση και δημιουργείται ένα μητρώο, όπου όσοι πουλάνε στον ΕΟΠΥΥ μπαίνουν, γιατί ο ΕΟΠΥΥ δεν μπορεί να βγαίνει στην αγορά και να αγοράζει ιδιωτικά σε ό,τι τιμή υπάρχει. Αυτή, λοιπόν, όλη η λειτουργία διασφαλίζει με τον τρόπο που υπάρχει και τις δυνατότητες που υπάρχουν να λαμβάνουν όλα αυτά τα τεχνικά βοηθήματα όσοι τα χρειάζονται και να υπάρχουν ευρύτερες –ευρύτατες- εξαιρέσεις σε κόσμο ο οποίος θα το παίρνει και χωρίς συμμετοχή σε αυτά, βέβαια, που μπαίνουν στη διαπραγμάτευση με τον ΕΟΠΥΥ.

**ΛΙΑΝΑ ΚΑΝΕΛΛΗ:** Δηλαδή, έχουμε ευτυχισμένους και καλυμμένους ανάπηρους εμείς;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μισό λεπτό.

Δηλαδή, αν υπάρχουν βοηθήματα που δεν θέλουν να αποζημιώνονται από τον ΕΟΠΥΥ και θέλουν να είναι μόνο στην ιδιωτική αγορά, αυτό είναι τελείως διαφορετικό. Όλα τα ασφαλιστικά συστήματα λειτουργούν με αυτόν τον τρόπο.

Για το ΕΚΑ το οποίο λέτε, το ΕΚΑ το συγκεκριμένο το οποίο αναφέρετε, προφανώς, στην περίοδο COVID λειτούργησε χωρίς να περιθάλπει περιστατικά COVID, αλλά λειτούργησε με όλους τους υγειονομικούς κανόνες και πρωτόκολλα.

**ΛΙΑΝΑ ΚΑΝΕΛΛΗ:** Εγώ για τώρα σας μιλάω!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και μάλιστα, προσέξτε, σε πολύ ευαίσθητες κατηγορίες ασθενών, όπου αν είχαμε διασπορά του κορωνοϊού, θα ήταν και τεράστιο το πρόβλημα, δεν υπήρξε καμμία διασπορά.

Και για τις υδατοδεξαμενές, ναι, η μία δεν λειτουργεί προ δεκαετίας και πλέον έχει έρθει διάβρωση και πρέπει να γίνουν μεγάλες αλλαγές αλλά λειτουργεί.

**ΛΙΑΝΑ ΚΑΝΕΛΛΗ:** Θα γίνουν;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και η μεγάλη κολυμβητική δεξαμενή και οι άλλες δύο λειτουργούν.

Στο δε πλαίσιο το οποίο λέτε…

**ΛΙΑΝΑ ΚΑΝΕΛΛΗ:** Πόσες κλίνες έχετε εκεί;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εκατόν είκοσι επτά είναι οι κλίνες που υπάρχουν…

**ΛΙΑΝΑ ΚΑΝΕΛΛΗ:** Εν λειτουργία!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σε λειτουργία βάσει των πρωτοκόλλων COVID έχει γίνει η μείωση που απαιτούνταν. Όταν η επιτροπή γυρίσει και μας πει τις δυνατότητες να ανοίξουν συνολικά εκτός COVID, θα ανοίξουν και περισσότερες.

**ΛΙΑΝΑ ΚΑΝΕΛΛΗ:** Μα, τελείωσε ο COVID, δεν μπορείτε να μας λέτε πράγματα που δεν ισχύουν!

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτετε! Δεν σας διέκοψε. Κυρία Κανέλλη, αφήστε τον να απαντήσει!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και σας λέω ότι δεν πρέπει να υποτιμάτε το γεγονός. Εγώ καταλαβαίνω ότι είστε κατά της ιδιωτικής υγείας. Βέβαια, αυτά όλα που ζητάτε συνδέονται με την ιδιωτική υγεία, γιατί και τα μέλη τα οποία λέτε να δώσουμε είναι από ιδιωτικές εταιρείες και οι φυσιοθεραπευτές είναι ιδιώτες.

**ΛΙΑΝΑ ΚΑΝΕΛΛΗ:** Στη Θεσσαλονίκη έχετε κρατικό κέντρο δημόσιο;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και με συγχωρείτε, καλύπτουμε ένα κενό, καλύπτουμε τις ιδιωτικές δομές που υπάρχουν και αποζημιώνουμε με 150 ευρώ.

**ΛΙΑΝΑ ΚΑΝΕΛΛΗ:** Δημόσιο κέντρο στη Θεσσαλονίκη έχετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όπου δεν έχω δημόσια δομή, υπάρχουν ιδιωτικές δομές και αποζημιώνονται.

**ΛΙΑΝΑ ΚΑΝΕΛΛΗ:** Τις ελέγχετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τις ελέγχουμε, φυσικά.

**ΛΙΑΝΑ ΚΑΝΕΛΛΗ:** Σαν τα γηροκομεία τα ιδιωτικά, όπου πέθαναν!

**ΠΡΟΕΔΡΕΥΩΝ (Απόστολος Αβδελάς):** Κυρία Κανέλλη, δεν σας διέκοψε, αφήστε τον να ολοκληρώσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και εδώ πέρα είναι και ο κ. Τριανταφυλλίδης, να πει εάν οι ιδιωτικές δομές κέντρων αποκατάστασης στη Θεσσαλονίκη είναι σαν τα γηροκομεία ή είναι υποδειγματικές δομές.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι όπως τα λέει η κ. Κανέλλη!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είναι υποδειγματικές δομές; Θέλετε να σας τα πω και με τα ονόματα;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είναι όπως τα λέει η κ. Κανέλλη!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, αφήστε τον! Εντάξει, μετά θα τα πείτε. Και εγώ από τη Θεσσαλονίκη είμαι, ξέρω τι γίνεται.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ρωτήστε και τον Πρόεδρο!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και μάλιστα, αυτές οι δομές που έχουν όνομα, που είναι υποδειγματικές και στη Θεσσαλονίκη και στη Λάρισα και στην Αθήνα, τα κέντρα αποκατάστασης μάς δώσανε κλίνες και στην περίοδο της πανδημίας και έχουν και χώρους αυξημένης φροντίδας και παρέχουν πολύ υψηλού επιπέδου υπηρεσίες.

**ΛΙΑΝΑ ΚΑΝΕΛΛΗ:** Πού πήγαν τα κονδύλια για τη Θήβα; Για τη Θεσσαλονίκη που πήγαν τα κονδύλια;

**ΠΡΟΕΔΡΕΥΩΝ (Απόστολος Αβδελάς):** Κυρία Κανέλλη, σας παρακαλώ, αφήστε τον!

**ΛΙΑΝΑ ΚΑΝΕΛΛΗ:** Υπάρχουν τα κονδύλια και δεν τα φτιάξατε. Δεν λειτούργησαν ποτέ!

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, απαντήστε και να κλείσουμε.

Κυρία Κανέλλη, σας παρακαλώ, μη με στεναχωρείτε! Αλλιώς είναι η διαδικασία και το ξέρετε!

**ΛΙΑΝΑ ΚΑΝΕΛΛΗ:** Είναι ευτυχισμένοι οι ανάπηροι, κύριε Πλεύρη, στην Ελλάδα; Έχουν όλοι καροτσάκια…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, δεν θα μπορέσω να τοποθετηθώ!

**ΠΡΟΕΔΡΕΥΩΝ (Απόστολος Αβδελάς):** Κυρία Κανέλλη, έτσι κι αλλιώς δεν καταγράφεστε, αφήστε το!

Σας παρακαλώ. Καταλαβαίνω την πίκρα σας, καταλαβαίνω τον θυμό σας, αλλά αφήστε τον να ολοκληρώσει. Του είπατε τόσα και δεν σας διέκοψε.

Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα από όλα βλέπουμε τη σύγχυση της αποκατάστασης με την αναπηρία. Η αποκατάσταση είναι διαδικασία αποκατάστασης και σας είπα…

**ΛΙΑΝΑ ΚΑΝΕΛΛΗ:** Με κατηγορείτε για σύγχυση;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Κανέλλη, αν δεν μπορείτε να κάνετε κουβέντα, απαντώ εγώ. Σας άκουσα επτάμισι λεπτά που σας επέτρεψε ο Πρόεδρος να μιλάτε και δεν με αφήνετε να μιλήσω τρία λεπτά.

**ΛΙΑΝΑ ΚΑΝΕΛΛΗ:** Μη με κατηγορείτε για σύγχυση!

**ΠΡΟΕΔΡΕΥΩΝ (Απόστολος Αβδελάς):** Όχι, αλλά έχει δίκιο. Δεν σας διέκοψε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ακούστε, κυρία Κανέλλη. Μπορεί να μη σας αρέσει, αλλά αυτή τη στιγμή σας λέμε ότι με έναν ΕΚΠΥ που υπάρχει και υπάρχει από την προηγούμενη κυβέρνηση και υπήρχε και πιο πριν, καλύπτουμε συνολικά τα μέλη που υπάρχουν σε αυτά που διαπραγματεύεται ο ΕΟΠΥΥ και χωρίς συμμετοχή σε ειδικές κατηγορίες.

Για την αποκατάσταση την οποία λέτε, υπάρχουν οι δημόσιες δομές. Όπου υπολειτουργούν -γιατί υπάρχουν-, είμαστε εδώ πέρα –και ήρθε και η Αναπληρώτρια Υπουργός που χειρίζεται και το θέμα- προκειμένου να μπορέσουν να αναβαθμιστούν μέσω συμπράξεων δημόσιου και ιδιωτικού τομέα.

Και ναι, υπάρχουν πάρα πολύ καλές ιδιωτικές δομές κέντρων αποκατάστασης που είναι προσβλητικό να τις συγκρίνετε με άλλες. Έρχεται κόσμος από το εξωτερικό. Εκεί ο ΕΟΠΥΥ πληρώνει 150 ευρώ την ημέρα για τον κόσμο που θα πάει.

Ας μην υποτιμούμε επιπλέον τα χρήματα που δίνει ο ΕΟΠΥΥ. Μην τα υποτιμάτε! Είναι 150 ευρώ την ημέρα για να μπορεί κάποιος να κάνει αποκατάσταση χωρίς καμμία συμμετοχή.

**ΛΙΑΝΑ ΚΑΝΕΛΛΗ:** Μεγαλύτερη τιμή από το να λέτε εσείς στο ΚΚΕ ότι δεν σέβεται τα χρήματα…

**ΠΡΟΕΔΡΕΥΩΝ (Απόστολος Αβδελάς):** Κυρία Κανέλλη, σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είναι υλικά τα οποία δίνουμε, που έχουμε κατηγορίες χωρίς αποκατάσταση.

Εσείς μπορεί να οραματίζεστε ένα πλαίσιο που το δημόσιο τα κάνει όλα. Ναι, αλλά και εκεί πέρα θα πρέπει να σεβόμαστε τα χρήματα. Γιατί, με συγχωρείτε, οι πιέσεις που δεχόμαστε πολλές φορές από τις εταιρείες είναι να αγοράζουμε σε οποιαδήποτε τιμή και δεν συμβάλλονται με τον ΕΟΠΥΥ.

**ΛΙΑΝΑ ΚΑΝΕΛΛΗ:** (Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εμείς θα διαπραγματευόμαστε, θα παίρνουμε εκπτώσεις και θα διασφαλίζουμε όλους τους ασφαλισμένους μας και τους ανασφάλιστους, για να έχουν τις παροχές που δικαιούνται.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κυρία Κανέλλη, σας παρακαλώ. Σας άφησα να μιλήσετε επτάμισι λεπτά γιατί το θέμα το καταλαβαίνουμε. Όλοι εδώ μέσα είμαστε ευαίσθητοι με αυτό το θέμα. Όλοι είμαστε ευαίσθητοι.

**ΛΙΑΝΑ ΚΑΝΕΛΛΗ:** Συγγνώμη για την κατάχρηση, αλλά όταν κάποιος αντιπαραθέτει και την ευτυχία απέναντι…(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Αυτό θα το κρίνει ο κόσμος.

Καλή συνέχεια. Σας ευχαριστούμε πολύ.

Προχωράμε στην τέταρτη με αριθμό 536/6-3-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Υγείας, με θέμα: «Ανάστατη η Θεσσαλονίκη από την ακύρωση του διαγωνισμού για την κατασκευή του παιδιατρικού νοσοκομείου».

Καλημέρα σας, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Επιτρέψτε μου να εκφράσω την οδύνη και την θλίψη για τις ψυχούλες που χάθηκαν, τα συλλυπητήρια στις οικογένειές τους και την δέσμευση ενός εκάστου αλλά και όλων μαζί για φως παντού, στα πάντα, για τους πάντες.

Η ερώτησή μου αφορά το πολυτιμότερο αγαθό, το αγαθό της υγείας των παιδιών του ελληνικού λαού. Στις 23 Ιανουαρίου του τρέχοντος έτους από αυτό εδώ το Βήμα και πάλι έθετα το θέμα των ελλείψεων ΜΕΘ παίδων με αφορμή τον τραγικό θάνατο του εξάχρονου Θωμά από τα Γρεβενά, ένα γεγονός που επανέφερε στο προσκήνιο με τον πλέον δραματικό τρόπο ένα ζήτημα που ταλανίζει τη βόρεια Ελλάδα και αφορά τον ανεπαρκή αριθμό κλινών ΜΕΘ παίδων. Μιλώ για τον εξάχρονο Θωμά από τα Γρεβενά που έφυγε και πήγε στην Πάτρα οδικώς και όχι με αεροδιακομιδή για να βρει ΜΕΘ παίδων, γιατί δεν υπήρχε -ήταν καλυμμένες στη Θεσσαλονίκη, στο «Ιπποκράτειο»- και άφησε εκεί την τελευταία του πνοή.

Στην απάντησή της η κ. Γκάγκα που είναι παρούσα, σημείωνε: «Ναι, θέλουμε κι άλλες ΜΕΘ στη βόρεια Ελλάδα που θα γίνουν σιγά-σιγά. Είναι προγραμματισμένες. Δηλαδή, πέρα από τις μόλις δέκα κλίνες ΜΕΘ παίδων που υπάρχουν στα νοσοκομεία της Θεσσαλονίκης και καλύπτουν σχεδόν τη μισή επικράτεια από την Αθήνα μέχρι τον Έβρο, είναι προγραμματισμένες άλλες οκτώ κλίνες ΜΕΘ παίδων στη Λάρισα, που θα λειτουργήσουν το καλοκαίρι και οι τριάντα τρεις ΜΕΘ του Παιδιατρικού Νοσοκομείου Θεσσαλονίκης που πρόκειται να κατασκευαστεί». Έτσι έλεγε η κ. Γκάγκα.

Και, δυστυχώς, η βεβαιότητα αυτή που εκφράστηκε από τα πλέον επίσημα χείλη από Βήματος της Βουλής, κατέρρευσε σαν χάρτινος πύργος στις 16 Φεβρουαρίου, με την επίσημη ανακοίνωση του Ιδρύματος «Σταύρος Νιάρχος», περί ακύρωσης του διαγωνισμού κατασκευής του νέου Παιδιατρικού Νοσοκομείου Θεσσαλονίκης, μαζί με τα δύο Νοσοκομεία Κομοτηνής και Σπάρτης.

Μιλώ για το πάνδημο αίτημα, πέρα και πάνω και έξω και από κόμματα και από φορείς και από πρόσωπα, εδώ και πενήντα χρόνια, της πόλης του ενάμισι εκατομμυρίου, που δεν έχει παιδιατρικό νοσοκομείο. Εξεπλάγη και το Ίδρυμα «Σταύρος Νιάρχος» και είναι καταγεγραμμένο- το είπα τον Φεβρουάριο του 2022 και το κατέθεσα στα Πρακτικά- από τον κ. Δρακόπουλο, που όταν του είπαν «Όχι, την δωρεά δεν θα την δώσεις στον «Ευαγγελισμό». Θέλεις να σου πούμε εμείς -είπε τότε ο Ξανθός και ο Πολάκης- πού θα τη δώσεις; Πρώτον, είναι το Παιδιατρικό Νοσοκομείο Θεσσαλονίκης». Και εξεπλάγησαν οι άνθρωποι, γιατί η δεύτερη μεγαλύτερη σε πληθυσμό πόλη, επί πενήντα χρόνια, δεν είχε παιδιατρικό νοσοκομείο. Σε δέκα λεπτά συνεδρίασε το διοικητικό συμβούλιο και είπε «Ναι, Παιδιατρικό Νοσοκομείο στη Θεσσαλονίκη».

Το ναυάγιο του διαγωνισμού έχει προκαλέσει, πραγματικά, τεράστια ανησυχία στην πόλη μου, για την τύχη της πολύ σημαντικής αυτής δωρεάς, που δίνει δυνατότητα αναβάθμισης των υποδομών του ΕΣΥ.

Ταυτόχρονα, υπάρχει η απορία για την διαχειριστική σας ανεπάρκεια: Ούτε μια δωρεά, βρε αθεόφοβοι, δεν μπορείτε να αξιοποιήσετε; Ούτε μια δωρεά; Οι πολίτες της Θεσσαλονίκης έχουν μέτρο σύγκρισης πλέον για τα πεπραγμένα της παρούσας Κυβέρνησης και της κυβέρνησης του ΣΥΡΙΖΑ για το παιδιατρικό.

Εμείς, από τη στιγμή που ελήφθη αυτή η απόφαση, την οποία ανέφερα, από τον Σεπτέμβριο του 2018 έως και τον Ιούλιο του 2019, δηλαδή μόλις σε δέκα μήνες, τι κάναμε; Συγκροτήσαμε το μνημόνιο συνεργασίας, υπογράψαμε το μνημόνιο συνεργασίας, ψηφίσαμε τον ν.4564 τον Σεπτέμβριο του 2018 και για τα τρία νοσοκομεία και χωροθετήσαμε το παιδιατρικό σε δημόσιο χώρο, χωρίς να υπάρχει πρόβλημα, δηλαδή, με το ιδιοκτησιακό, στο Φίλυρο της Θεσσαλονίκης.

Εσείς; Μετά από τριάμισι, τέσσερα χρόνια, από τον Ιούλιο του 2019 μέχρι σήμερα που σας δόθηκε έτοιμη η δωρεά, τι κάνατε; Το μόνο που κάνατε -η εμμονή σας- ήταν το πώς θα μετατρέψετε το νομικό πρόσωπο δημοσίου δικαίου σε νομικό πρόσωπο ιδιωτικού δικαίου, χωρίς να το ζητήσει ο δωρεοδότης, ο κ. Δρακόπουλος, το Ίδρυμα «Σταύρος Νιάρχος».

Έρχομαι τώρα στα ερωτήματα και θα τα πούμε μετά, στη δευτερολογία μου. Εξαρχής, λοιπόν, προκύπτει…

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κλείστε με αυτό.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Με αυτό κλείνω, κύριε Πρόεδρε, με τα ερωτήματα.

Γιατί η σχετική ανακοίνωση έγινε μόνο από το ίδρυμα; Η Κυβέρνηση είχε ενημερωθεί νωρίτερα; Γνώριζε; Όποια απάντηση κι αν δοθεί, είναι ενοχλητικά επίμονη η ερώτηση γιατί η Κυβέρνηση δεν είπε, δεν έκανε και, κυρίως, δεν φρόντισε για τίποτα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σε αυτή την επίκαιρη ερώτηση θα απαντήσει ο Υπουργός Υγείας, ο κ. Θάνος Πλεύρης.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πραγματικά, επειδή λέτε για «αθεόφοβους», θέλει πολύ θράσος να έρχεται ο ΣΥΡΙΖΑ εδώ να συγκρίνει πεπραγμένα. Και τα πεπραγμένα είναι πάρα πολύ απλά: Πεντακόσιες πενήντα κλίνες ΜΕΘ επί κυβερνήσεως ΣΥΡΙΖΑ, χίλιες τριακόσιες κλίνες ΜΕΘ επί Κυβερνήσεως Νέας Δημοκρατίας.

Έρχεστε και αναφέρεστε μέχρι και στις παιδιατρικές ΜΕΘ και παραποιείτε αυτά τα οποία έχει πει και η Αναπληρώτρια Υπουργός Υγείας. Γιατί, αναφέρετε ότι υπάρχει κάλυψη κλινών ΜΕΘ, κυρίως, στο Λεκανοπέδιο, αλλά και στη Θεσσαλονίκη που λέτε δέκα είναι τώρα. Επί ημερών σας ήταν οκτώ! Προστέθηκαν και δύο κλίνες ΜΕΘ στο συγκεκριμένο νοσοκομείο.

Τελειώνουμε τη διαδικασία και η Θεσσαλία θα έχει κλίνες ΜΕΘ παίδων, που δεν είχε ως τώρα. Το καλοκαίρι αποκτά η Θεσσαλία κλίνες ΜΕΘ παίδων, πανεπιστημιακή κλινική. Έτσι αυξάνουμε, λοιπόν, τις κλίνες σε όλη την περιφέρεια, ώστε να μην είναι μόνο στοχευμένα σε συγκεκριμένα σημεία.

Να συμφωνήσουμε, βεβαίως, ότι το Παιδιατρικό Νοσοκομείο Θεσσαλονίκης πρέπει να υπάρχει και θα λύσει οριστικά και το πρόβλημα κλινών ΜΕΘ, με αυτές τις οποίες προβλέπονται.

Απαντήσεις έδωσα προηγουμένως, αλλά για να μπορούν να χρησιμοποιηθούν, εσάςδεν θέλω απλώς να σας παραπέμψω σε αυτά που είπα για το Νοσοκομείο Κομοτηνής.

Ερχόμαστε τώρα στο Παιδιατρικό της Θεσσαλονίκης. Τι κάνατε με αυτά τα οποία λέτε; Ένα μνημόνιο συνεργασίας και ψηφίσατε τα τρία νοσοκομεία. Τίποτα άλλο δεν υπήρχε. Μετά έπρεπε το κάθε νοσοκομείο να γίνει διαφορετικά και να αναληφθούν οι υποχρεώσεις της πολιτείας, γιατί προκύπτουν υποχρεώσεις της πολιτείας μέσα από τις συγκεκριμένες δωρεές. Η πολιτεία, λοιπόν, υλοποιεί όλες τις υποχρεώσεις της. Δεν υπάρχει πουθενά καθυστέρηση και ήδη είχατε εκφράσει ενστάσεις και για τα έργα τα οποία πρέπει να κάνουμε και βρίσκονται όλα εντός του χρονοδιαγράμματος που ορίζεται.

Το ίδρυμα είναι αποκλειστικά αρμόδιο να κάνει τον διαγωνισμό. Κάνει το ίδρυμα τον διαγωνισμό και έρχονται τιμές που δεν είναι συμφέρουσες. Μάλιστα, το ίδρυμα επισημαίνει ότι αυτές οι τιμές απέχουν παρασάγγας με βάση τα δεδομένα που υπάρχουν, ακόμα κι αν υπολογίσουμε την αύξηση των τιμών και των πρώτων υλών που υπάρχει λόγω του πολέμου και της ενεργειακής κρίσης. Το ίδρυμα ενημερώνει τον κ. Τσίπρα με επιστολή -και έχετε ενημέρωση, αν δεν σας έχει δώσει την επιστολή, κακώς δεν σας την έχει δώσει- που λέει ότι θα συνεχίσει να κάνει τις ενέργειες, ότι η πρόθεση είναι να γίνει και ότι βρίσκεται και σε αγαστή συνεργασία με το Υπουργείο Υγείας. Το ελληνικό δημόσιο διά του Υπουργείου Υγείας ως εκ του περισσού έρχεται και λέει ότι αν υπάρξει χρηματοδοτικό κενό, είμαστε έτοιμοι να το αναλάβουμε, κάτι που δεν προκύπτει από τη συμφωνία που κάνατε το 2018. Δεν προέβλεψε τι γίνεται αν βγουν άγονοι οι διαγωνισμού που θα κάνει το ίδρυμα.

Είμαστε, λοιπόν, σε μια πλήρη συνεννόηση και πιστεύουμε στη συνέχιση της διαδικασίας που θα κάνει το ίδρυμα, που για μία ακόμη φορά το ευχαριστούμε πολύ. Και να σας πω κάτι; Δεν πρέπει να καρπώνονται οι κυβερνήσεις τα λεφτά που βάζουν τα ιδρύματα. Εμείς δεν ήρθαμε ποτέ να πούμε τι κάναμε. Πρόκειται για λεφτά που βάζει το ίδρυμα. Δεν έχουν κάνει κάτι φοβερό οι κυβερνήσεις -παίρνουν λεφτά για να κάνουν δωρεές-, ώστε να παρουσιάσετε τι φοβερό κάνατε το 2008. Ήρθε το ίδρυμα και σας είπε ότι θέλει να βάλει λεφτά για να κάνετε νοσοκομεία. Το ίδιο μας λένε κι άλλοι δωρητές. Το κράτος πρέπει να αναλάβει την υποχρέωση υλοποίησης στο μέτρο που του αναλογεί. Αυτό το έχουμε κάνει εξ ολοκλήρου.

Όσον αφορά τώρα στα επιπλέον τα οποία λέτε, ερχόμαστε και λέμε ότι αν υπάρξει κενό, το κράτος είναι εδώ. Θα δούμε, λοιπόν, τις κινήσεις τις οποίες κάνει το ίδρυμα και είναι ξεκάθαρο ότι θα υλοποιηθούν και οι τρεις δωρεές.

Σας παρακαλώ, κύριε συνάδελφε, επειδή εσείς είστε ένας Βουλευτής που δείξατε ευαισθησία με ερωτήσεις που κάνατε και για το ογκολογικό, να μη βάζουμε σε καμμία αμφισβήτηση έργα τα οποία υπάρχουν. Και έρχεται και η Κυβέρνηση και λέει ότι θα καλύψει και το κενό που υπάρχει. Μάλιστα, μιλάτε σε μια Κυβέρνηση, που έχει προϋπολογισμό για την υγεία 5,2 δισεκατομμύρια ευρώ, όταν ο τελευταίος προϋπολογισμός σας ήταν 3,8 δισεκατομμύρια ευρώ. Αυτό παρέδωσε ο Ξανθός και ο Πολάκης στον προϋπολογισμό του 2019. Και έχουμε 1 δισεκατομμύριο 400 εκατομμύρια ευρώ παραπάνω, χρήματα που πηγαίνουν στο σύνολο των υποδομών της υγείας.

Συνεπώς, το έργο θα γίνει με τη νέα διαδικασία που ορίζει το ίδρυμα. Περιμένουμε τις εξελίξεις και είμαστε σε συνεννόηση μαζί του, ενώ το ελληνικό δημόσιο και το Υπουργείο Υγείας είναι αρωγοί, ώστε αν χρειαστεί οποιαδήποτε κάλυψη, όπως είπα και στους προηγούμενους συναδέλφους μας, να μπορέσουμε να το καλύψουμε στο πλαίσιο πάντοτε του να υλοποιηθεί το έργο ακριβώς όπως έχει προσδιοριστεί, αναφορικά με τις κλίνες -χρειαζόμαστε όλες αυτές τις κλίνες, όπως και η Θεσσαλονίκη- και να μην δημιουργηθεί κανένα πρόβλημα ακόμα και στο χρονοδιάγραμμα υλοποίησής του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Τριανταφυλλίδη, νομίζω ότι σας απάντησε ο κ. Πλεύρης.

Ορίστε, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, οι διαβεβαιώσεις σας έχουν την ίδια αξιοπιστία με τις διαβεβαιώσεις Καραμανλή για την ασφάλεια των τρένων ή με τις διαβεβαιώσεις Μηταράκη στο BBC περί πλήρους λειτουργίας του μετρό της Θεσσαλονίκης «up and running».

Η ίδια η ανακοίνωση στην ταμπακιέρα του Iδρύματος «Σταύρος Νιάρχος» δημιουργεί ερωτήματα, καθώς όπως αναφέρει, «όλες οι προσφορές που υποβλήθηκαν την Πέμπτη 9 Φεβρουαρίου 2023 ήταν πολύ υψηλότερες του οικονομικού αντικειμένου της δωρεάς. Σε κάποιες περιπτώσεις έως και υπερδιπλάσιες, ακόμα και έχοντας λάβει υπ’ όψιν τις πρόσφατες διεθνείς εξελίξεις, πόλεμο, πληθωρισμό, διαταραχή της εφοδιαστικής αλυσίδας…» κ.λπ.. Αυτά τα λέει το ίδρυμα. Υπερδιπλάσιες! Γιατί; Η Κυβέρνηση τι έκανε; Πετούσε χαρταετό; Ήταν παρατηρητής; Ιδίως αυτό το «ακόμα» που λέει η ανακοίνωση μεταφέρει τα ερωτήματα και στις εταιρείες που έλαβαν μέρος, αλλά προφανώς απευθύνεται και σε παραλήπτες που δεν κατονομάζονται. Όμως, δύσκολα δεν θα μπορούσε να διακρίνει κανείς από πίσω την ίδια την Κυβέρνηση. Είναι σαν να λέει το ίδρυμα πως αν λόγω συνθηκών έχουν αύξηση στις τιμές των υλικών 20% και 30%, τίποτα δεν θα δικαιολογεί, κύριε Πλεύρη και κυρία Γκάγκα, έργα των 400 εκατομμυρίων να εκτινάσσονται πάνω από τα 800 εκατομμύρια.

Την απάντηση δεν θα τη δώσετε πλέον εσείς. Και απευθύνομαι στον κόσμο και στους πολίτες της Θεσσαλονίκης. Υπάρχει μια αβεβαιότητα. Ο κ. Μητσοτάκης και η Κυβέρνησή του βλάπτουν σοβαρά τη Θεσσαλονίκη. Το λέμε εμείς και το ομολόγησε και ο ίδιος στις 12 Νοεμβρίου του 2020 μιλώντας εδώ στη Βουλή απολογούμενος για τον τεράστιο αριθμό θανάτων στη Θεσσαλονίκη από COVID, κυρίως ασθενών εκτός ΜΕΘ. Ανέλαβε την ευθύνη για τον «μαύρο» Νοέμβριο του 2020 λέγοντας απολογητικά στη Βουλή. Μητσοτάκης: «Η αλήθεια είναι ότι στη Θεσσαλονίκη ναι, πέσαμε έξω». Έπεσε έξω ο Μητσοτάκης αφήνοντας τη Θεσσαλονίκη ανοχύρωτη πόλη, ακυβέρνητη πολιτεία, ενώ από τη ΔΕΘ διαβεβαίωνε ότι η χώρα είναι πανέτοιμη και για το πρώτο και για το δεύτερο και για τα επόμενα κύματα. Ο «μαύρος» Νοέμβριος του 2020 στη Θεσσαλονίκη επαναλήφθηκε και τον Νοέμβριο του 2021. Σύνολο νεκρών στην πόλη μου επτάμισι χιλιάδες, κυρίως εκτός ΜΕΘ. Ο Μητσοτάκης βλάπτει σοβαρά τη Θεσσαλονίκη. Έπεσε έξω μόνο στον COVID; Οι μισές από τις δεκαοκτώ νέες κλίνες ΜΕΘ που χάρισε το «Ελλάδα 2021», η κ. Αγγελοπούλου, στο Νοσοκομείο Παπανικολάου της Θεσσαλονίκης παραμένουν κλειστές.

Βρε αθεόφοβοι, η καμένη πνευμονολογική κλινική από τον Απρίλιο του 2022 -κλείνουμε έναν χρόνο!- παραμένει κατεστραμμένη! Δεν βάλατε ούτε ένα τούβλο! Το Νοσοκομείο Λοιμωδών παραμένει κλειστό. Βρήκατε να δώσετε 9 δισεκατομμύρια για απευθείας αναθέσεις, ενώ δεν βρήκατε να δώσετε 500 χιλιάρικα για να ανακατασκευαστεί και να αξιοποιηθεί το Νοσοκομείο Λοιμωδών που εσείς κλείσατε! Γι’ αυτό ο Μητσοτάκης βλάπτει σοβαρά τη Θεσσαλονίκη, όπως ο ίδιος ομολόγησε. Η κρίση ανήκει πλέον στον κυρίαρχο λαό, στους πολίτες της Θεσσαλονίκης.

Συμπέρασμα; Με αυτή την Κυβέρνηση η Θεσσαλονίκη, η βόρεια Ελλάδα, εκτός των άλλων, δεν πρόκειται να δει και παιδιατρικό νοσοκομείο. Εμείς εγγυόμαστε τη γρήγορη, διάφανη και αποτελεσματική αξιοποίηση της δωρεάς προς όφελος της δημόσιας υγείας και της κοινωνίας μαζί με τους υγειονομικούς, μαζί με τους πολίτες, μαζί με τους φορείς, μαζί με όλο τον κόσμο με διάφανο και ξεκάθαρο τρόπο και όχι με διπλάσιες και τριπλάσιες τιμές, όπως δεν λέει ο ΣΥΡΙΖΑ, άλλα το ίδιο το ίδρυμα. Υπερδιπλάσιες τιμές!

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Τριανταφυλλίδη.

Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Επειδή αναφερθήκατε στο μετρό της Θεσσαλονίκης, οι διαβεβαιώσεις σας έχουν την αξία, που προκύπτει όταν πηγαίνατε και γελοιοποιούσατε μια διαδικασία με μουσαμάδες που είχατε εκδοτήρια. Αυτό για εσάς είναι η δημιουργία των δομών που λέτε ότι θα γίνουν.

Και θα σας πω και κάτι που θα σας ενοχλήσει. Είτε το θέλετε είτε όχι, το συγκεκριμένο παιδιατρικό δεν το έχετε ψηφίσει. Ο ΣΥΡΙΖΑ στη ζυγαριά τού να είναι νομικό πρόσωπο ιδιωτικού δικαίου ή να μη γίνει, ψήφισε να μη γίνει. Ήμασταν εδώ στις ψηφοφορίες! Καλά τα λέγατε, αλλά έρχεστε εδώ πέρα να υπερασπιστείτε κάτι που δεν ψηφίσατε. Ήσασταν πολιτικά άτολμοι. Να πάτε να πείτε, λοιπόν, στον λαό της Θεσσαλονίκης που μας ακούει τώρα ότι εγώ ως Βουλευτής προτίμησα να μη γίνει το παιδιατρικό, γιατί δεν ήθελα να είναι νομικό πρόσωπο ιδιωτικού δικαίου.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πρέπει να ντρέπεσαι!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και η ιστορία γράφει τις ψήφους.

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, δεν σας διέκοψε! Σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ξέρω ότι σας ενοχλεί!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Λες ψέματα!

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η ιστορία θα γράψει ότι εσείς ως Βουλευτής Θεσσαλονίκης δεν ψηφίσατε το παιδιατρικό, λόγω της εμμονής σας για το νομικό πρόσωπο ιδιωτικού δικαίου.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ψέματα!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εδώ, λοιπόν, μπερδεύετε κάποια πράγματα. Οι διαγωνισμοί γίνονται από το ίδρυμα. Εσείς, μετά τις αποφάσεις των ειδικών δικαστηρίων, ίσως να ήσασταν συνηθισμένοι ότι μπορούσατε να μιλάτε με αυτούς που πήγαιναν να πάρουν τους διαγωνισμούς, όπως γινόταν με τις τηλεοπτικές άδειες, και να ανταλλάσσουν μηνύματα. Αυτά δεν τα κάνει αυτή η Κυβέρνηση. Το ίδρυμα κάνει τον διαγωνισμό. Τι θέλατε; Να παίρνει τηλέφωνο η Κυβέρνηση τις εταιρείες και να λέει τι προσφορά θα κάνουν; Θέλατε να κάνουμε εμείς αυτά που έχουν βγει και για τα οποία έχουν καταδικαστεί οι Υπουργοί σας στα ειδικά δικαστήρια;

Έγινε ο διαγωνισμός και σωστά το ίδρυμα λέει ότι οι τιμές είναι πολύ μεγαλύτερες. Εγκαλεί τις εταιρείες για τις προσφορές που έκαναν και θα γίνει νέα διαδικασία. Το ελληνικό δημόσιο λέει «Αν υπάρξει κενό, ερχόμαστε εδώ πέρα εμείς να το καλύψουμε».

Αυτή, λοιπόν, είναι η συνετή συμπεριφορά ενός δημοσίου, δηλαδή να λέει ότι τα νοσοκομεία θα γίνουν. Τα ψηφίζουμε τα νοσοκομεία. Δεν τα καταψηφίζουμε όπως κάνατε εσείς…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πάμε στον λαό!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κι όχι μόνο θα γίνουν, αλλά αν χρειαστεί και δεν μπορεί το ίδρυμα λόγω ακριβώς του ότι οι προσφορές μπορεί να υπερβαίνουν τις δωρεές, είμαστε εδώ πέρα να στηρίξουμε για να γίνουν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν θα είστε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εσάς, όμως, η ιστορία θα σας καταγράψει ως το κόμμα των Βουλευτών που καταψήφισαν το Παιδιατρικό Νοσοκομείο Θεσσαλονίκης και τώρα κόπτονται με κροκοδείλια δάκρυα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Πάμε στον λαό! Λέτε ψέματα!

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Τριανταφυλλίδη!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να ήσασταν εδώ στη Βουλή να ψηφίζατε και να μη φεύγατε να κρυφτείτε πίσω από το νομικό πρόσωπο ιδιωτικού δικαίου. Το πρόβλημά σας είναι ότι παραδώσατε μια υγεία με 3,8 δισεκατομμύρια ευρώ προϋπολογισμό και εμείς παραδίδουμε με 5,2 δισεκατομμύρια ευρώ προϋπολογισμό. Όταν μιλάμε για υγεία, δημόσιες δομές και δημόσια υγεία, αυτό κρίνεται στις πράξεις. Και καλά είναι τα αριστερά λόγια της χρηματοδότησης χωρίς να δίνουμε τίποτα, όμως αυτή η Κυβέρνηση είναι που έδωσε πραγματικούς πόρους. Κι όταν μιλάτε για κλίνες ΜΕΘ, θα πρέπει να ντρέπεστε γιατί επί των ημερών σας, χωρίς πανδημία, είχαμε κόσμο εκτός κλινών ΜΕΘ και εγκαλείτε μια Κυβέρνηση που υπερδιπλασίασε αυτό που αποτύχατε να κάνετε τέσσερα χρόνια.

**ΠΡΟΕΔΡΕΥΩΝ (Απόστολος Αβδελάς):** Καλή συνέχεια και στους δύο.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Σύσταση νομικού προσώπου ιδιωτικού δικαίου με την επωνυμία «Ογκολογικό Κέντρο Παίδων “Μαριάννα Βαρδινογιάννη-ΕΛΠΙΔΑ”, εκσυγχρονισμός του δικαίου για τη δωρεά και μεταμόσχευση οργάνων, ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και άλλες επείγουσες ρυθμίσεις».

Θα συζητήσουμε τώρα την πρώτη με αριθμό 506/2-3-2023 επίκαιρη ερώτηση πρώτου κύκλου του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτηπρος τον ΥπουργόΥγείας, με θέμα: «Επιλεκτική απόρριψη παράτασης θητείας στο Γενικό Νοσοκομείο Αγίου Νικολάου (ΓΝΑΝ) και κλείσιμο της οφθαλμολογικής κλινικής».

Ορίστε, κύριε Θραψανιώτη, έχετε δύο λεπτά στη διάθεσή σας.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Κύριε Πρόεδρε, ευχαριστώ πολύ.

Κυρία Υπουργέ, σήμερα υπό άλλες συνθήκες θα συζητούσαμε για το Κέντρο Φυσικής Ιατρικής και Αποκατάστασης στη Νεάπολη Λασιθίου, που αρχειοθετήθηκε όμως λόγω του τραγικού δυστυχήματος που συνέβη στα Τέμπη και λόγω του πένθους το οποίο κήρυξε η Κυβέρνηση και έκλεισε η Βουλή.

Επιτρέψτε μου, όμως, κύριε Πρόεδρε, να εκφράσω τα θερμά και ειλικρινή μου συλλυπητήρια στους συγγενείς των θυμάτων και να ευχηθώ γρήγορη αποκατάσταση της υγείας, τόσο της σωματικής, όσο και της ψυχικής, των τραυματιών.

Ωστόσο και το θέμα της σημερινής συζήτησης έχει ιδιαίτερη σημασία. Απασχολεί και ανησυχεί την τοπική κοινωνία, η οποία βλέπει τις υπηρεσίες παροχής υπηρεσιών υγείας στο Λασίθι να αποδυναμώνονται συνεχώς. Αφορά το αίτημα για παράταση στην Υπηρεσία του διευθυντή της Οφθαλμολογικής Κλινικής Αγίου Νικολάου, η οποία δυστυχώς μετά την άρνηση να δοθεί παράταση του συγκεκριμένου γιατρού στην Υπηρεσία μέχρι 30 Ιουνίου του 2023, έκλεισε και παραμένει κλειστή γιατί δεν υπάρχει γιατρός να τη λειτουργήσει.

Το αίτημα αυτό το είχε υποβάλει, κυρία Υπουργέ και ο πρόεδρος των διασυνδεόμενων νοσοκομείων του Νομού Λασιθίου, ο οποίος αναφέρει «Σας γνωρίζουμε ότι στις 31-12-2022 λύεται αυτοδίκαια λόγω συμπλήρωσης του ορίου ηλικίας η υπαλληλική σχέση ιατρών του ΕΣΥ του Γενικού Νοσοκομείου Αγίου Νικολάου «1», «2» και «3». Του κ. Βασιλαρά Ηλία, Διευθυντή Οφθαλμολογίας» και σας ενημερώνουμε πλέον για τα παρακάτω: Σχετικά με το οφθαλμολογικό τμήμα, επί συνόλου δύο οργανικών θέσεων υπηρετεί ένας ιατρός στη λειτουργία του οφθαλμολογικού τμήματος, με αποτέλεσμα την αδυναμία εξυπηρέτησης των πολιτών και τη διακοπή της θητείας των ειδικευμένων ιατρών του τμήματος. Επισημαίνεται επιπλέον ότι οι ως άνω ιατροί δεν έχουν λάβει τις κανονικές άδειες, ενώ η επικουρική γιατρός βρίσκεται σε άδεια μητρότητας.

Το ερώτημα, κυρία Υπουργέ, είναι το εξής: Ποιοι είναι οι λόγοι για τους οποίους δεν ικανοποιήθηκε το αίτημα παράτασης στην Υπηρεσία του κ. Βασιλαρά, τη στιγμή μάλιστα που παραμένουν στην Υπηρεσία -και σωστά- δύο γιατροί στο Νομό Λασιθίου, αλλά ανανεώθηκε και η σύμβαση ιατρού οφθαλμίατρου στο Κέντρο Υγείας στο Ηράκλειο;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα σας απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Θα σας διαβάσω την απάντηση του νοσοκομείου όπως μου ήρθε. Και βέβαια είχαμε συνεννοηθεί ήδη πριν. Όπως ξέρετε, το όριο συνταξιοδότησης είναι τα εξήντα επτά χρόνια. Με τον COVID κάναμε την παράταση θητείας ορισμένων γιατρών κι επειδή πράγματι έχουμε ελλείψεις σε συγκεκριμένες ειδικότητες, όπως είναι η αναισθησιολογία και η ακτινολογία, υπάρχουν κάποιοι γιατροί που τους κρατάμε γιατί πραγματικά τους χρειαζόμαστε. Είπαμε, λοιπόν, όπου υπάρχει πραγματικά μεγάλη ανάγκη να μείνουν και να παραταθούν οι θητείες συναδέλφων που έχουν ξεπεράσει το συνταξιοδοτικό όριο, με αιτιολογημένη έκθεση να παραμείνουν.

Σας διαβάζω, λοιπόν, την απάντηση του νοσοκομείου: Ο ιατρός κ. Βασιλαράς διορίστηκε στο Γενικό Νοσοκομείο Αγίου Νικολάου το έτος 2011 στη θέση Επιμελητή Α΄ Οφθαλμολογίας και το έτος 2015 εξελίχθηκε στον βαθμό του διευθυντή. Από τον διορισμό του ως το έτος 2018 υπηρετούσε εκτός του Διευθυντή κ. Βασιλαρά και άλλος ειδικευμένος Επιμελητής Α΄, ενώ από τον Σεπτέμβριο του 2020 προσελήφθη και επικουρική ιατρός, η οποία ήδη από 23-12-2022 είναι μόνιμη γιατρός του Νοσοκομείου Λασιθίου Επιμελήτρια Α΄.

Συνεχίζει: Επισημαίνεται ότι το Οφθαλμολογικό Τμήμα του Γενικού Νοσοκομείου Αγίου Νικολάου καθ’ όλη τη διάρκεια της υπηρεσίας του κ. Βασιλαρά ουδέποτε λειτούργησε ως κλινική, μιας και εξυπηρετούσε αμιγώς περιστατικά εξωτερικού ιατρείου. Ειδικότερα αξίζει να αναφερθεί ότι παρ’ ότι είχαν παραχωρηθεί δύο κλίνες νοσηλείας, σύμφωνα με σχετικό σημείωμα του Διευθυντή της Ιατρικής Υπηρεσίας, δεν πραγματοποιήθηκε ούτε μία χειρουργική επέμβαση, ενώ νοσηλεύτηκε ελάχιστος αριθμός ασθενών, επτά σε αυτά τα χρόνια, σύμφωνα με το σημείωμα πάλι του Διευθυντή της Ιατρικής Υπηρεσίας. Επιπλέον, όντας Διευθυντής και Προϊστάμενος Γιατρός του Οφθαλμολογικού Τμήματος, ο συγκεκριμένος συνάδελφος ουδέποτε προχώρησε σε έγγραφα αιτήματα ή ενέργειες για τη λειτουργία οφθαλμολογικού χειρουργείου και την ανάπτυξη οφθαλμολογικής κλινικής. Αξίζει να σημειωθεί δε ότι η λειτουργία του τμήματος επίκειται να αποκατασταθεί άμεσα, εντός μάλιστα του τρέχοντος μήνα, με την επάνοδο στα καθήκοντά της της Επιμελήτριας Α΄, δεδομένης της λήξης της λοχείας της με την οποία απουσιάζει έως σήμερα.

Αν θέλετε, να συνεχίσω με το σημείωμα του Διευθυντή Ιατρικής Υπηρεσίας που λέει το εξής: «Το Οφθαλμολογικό Τμήμα λειτουργεί μόνο σε επίπεδο εξωτερικού ιατρείου».

Μιλάμε για μια χειρουργική κλινική, για ένα Οφθαλμολογικό Τμήμα που βασικά είναι οφθαλμολογική κλινική. Οι άνθρωποι χρειάζονται εγχείρηση καταρράκτη, χρειάζεται να αφαιρεθούν χαλάζια, πρέπει να γίνουν κάποιες οφθαλμολογικές πράξεις που κατά βάση είναι χειρουργικές. Γι’ αυτό κάνεις το νοσοκομείο. Δεν κάνεις ένα εξωτερικό ιατρείο στο νοσοκομείο για μια χειρουργική ειδικότητα. Αυτό μπορείς να το κάνεις σε ένα κέντρο υγείας.

Συνεχίζει λέγοντας το εξής: Τα τελευταία δώδεκα χρόνια από τον έλεγχο των βιβλίων χειρουργείου αποδεικνύεται ότι ο διευθυντής του Οφθαλμολογικού δεν έχει κάνει ούτε μία χειρουργική επέμβαση. Τα τελευταία χρόνια, μολονότι η οφθαλμολογική κλινική έχει δύο κλίνες, νοσήλευσε ελάχιστο αριθμό ασθενών.

Άρα, αυτός ήταν ο λόγος που τελικά δεν αποφασίστηκε η παράταση του ιατρού, δεδομένου ότι υπάρχει άλλος γιατρός που γυρνάει και δεδομένου ότι η κλινική δεν λειτουργούσε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Θραψανιώτη, έχετε τον λόγο για τρία λεπτά.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ, κύριε Πρόεδρε.

Είναι απορίας άξιο πως ο Πρόεδρος των Διασυνδεόμενων Νοσοκομείων από τη μία μεριά λέει ότι αν κλείσει η οφθαλμολογική κλινική δημιουργείται πρόβλημα και από την άλλη έρχεται και υποβάλλει αυτό το αίτημα. Για ποιον λόγο;

Με ποια δικαιολογία, κυρία Υπουργέ, λέει να δώσετε παράταση στον συγκεκριμένο γιατρό και μετά έρχεται και λέει να μην του δώσετε παράταση γιατί δεν είναι καλός στη δουλειά του, επειδή δεν έκανε χειρουργεία;

Κατ’ αρχάς, σας έχει ενημερώσει αν είναι εξοπλισμένο το νοσοκομείο κι αν υπάρχουν οι συνθήκες για να μπορέσουν να κάνουν χειρουργικές επεμβάσεις;

Θέλω να σας ενημερώσω και για κάτι άλλο, κυρία Υπουργέ. Προχθές μεταφέρθηκε από την Μονάδα Εντατικής Θεραπείας του Νοσοκομείου Αγίου Νικολάου στο Ηράκλειο ένας ασθενής για βυθοσκόπηση. Είναι αυτό αντιμετώπιση περιστατικών;

Και θέλω να σας πω και το άλλο. Ο κ. Βασιλαράς έχει πει ότι έχει κάνει χίλιες εξακόσιες επεμβάσεις σε ασθενείς, έχει εκπαιδεύσει -το αναφέρει μέσα και ο κύριος πρόεδρος, ο κ. Ανδρεαδάκης- ειδικευμένους γιατρούς και μάλιστα προσελήφθη μια γιατρός-οφθαλμίατρος για ειδικότητα και με την ανακοίνωση ότι θα έφευγε κ. Βασιλαράς, ότι συνταξιοδοτείται, υπέβαλε την παραίτησή της και έφυγε.

Άρα λοιπόν γι’ αυτά τα οποία παθαίνουν μέσα έχω ενημερωθεί και ότι θα ήταν μια τέτοια πρόταση γιατί δεν ανανεώθηκε η θητεία του κ. Βασιλαρά. Δεν ανανεώθηκε, κυρία Υπουργέ, για καθαρά κομματικούς λόγους.

Από την άλλη μεριά, εγώ θέλω να επισημάνω ότι ο κ. Βασιλαράς ήταν εκλεγμένος πρόεδρος της Ένωσης Νοσοκομειακών Γιατρών, έχει προσφέρει πάρα πολλά τόσο στην υπηρεσία, στους ασθενείς, αλλά και στην προσπάθεια για να διατηρηθούν τα νοσοκομεία σε κατάσταση λειτουργικότητας.

Και θέλω να ρωτήσω το εξής. Ανακοίνωσε χθες ο Υπουργός Ναυτιλίας, ο κ. Πλακιωτάκης, με περίσσεια, ότι θα ενισχύσετε με δεκαπέντε γιατρούς τα νοσοκομεία του Νομού Λασιθίου, μεταξύ των οποίων πέντε στον Άγιο Νικόλαο, αλλά χωρίς να αναφέρεται οφθαλμίατρος. Το ένα είναι αυτό. Μάλιστα στη δήλωσή του λέει ότι η ενίσχυση αυτή θα δώσει ώθηση στην υγεία στο Νομό Λασιθίου.

Ξέρετε ποια είναι η απάντησή μου, κυρία Υπουργέ; Τέλος του 2020, το 2021 ο Δήμος Αγίου Νικολάου πραγματοποίησε μια διαδικτυακή συζήτηση για την κατάσταση που υπήρχε στο Νοσοκομείο του Αγίου Νικολάου και είπε τότε ο Υπουργός: «Ενισχύσαμε τα νοσοκομεία με σαράντα γιατρούς στο Νομό Λασιθίου». Όταν ρώτησα την τότε υπεύθυνη της ΥΠΕ, την κ. Βολουδάκη, να μας εξηγήσει ποια είναι η διαφορά μεταξύ του προσλαμβάνω και του προκηρύσσω, δεν απάντησε. Διότι προκηρύχθηκαν θέσεις αλλά δεν ήρθαν.

Και γιατί δεν ήρθαν, κυρία Υπουργέ, όπως και τώρα προκηρύσσετε προεκλογικά; Θα έρθουν; Με ποιες προϋποθέσεις; Με τι μισθό; Με τον μισθό που υπάρχει σήμερα, με ποια κίνητρα;

Εμείς όμως δεσμευόμαστε ότι η ως κυβέρνηση θα μας εμπιστευτεί ο ελληνικός λαός, θα δώσουμε κίνητρα στους γιατρούς, θα αυξήσουμε τον εισαγωγικό μισθό στις 2.000 ευρώ, θα μονιμοποιήσουμε το επικουρικό προσωπικό. Και μην δυσανασχετείτε, αυτή είναι η πραγματικότητα. Θα ενισχύσουμε το επικουρικό προσωπικό, θα το μονιμοποιήσουμε αυτό το προσωπικό το οποίο στήριξε την πανδημία και θα εντάξουμε το υγειονομικό προσωπικό στα βαρέα και ανθυγιεινά επαγγέλματα. Διότι αυτό το προσωπικό είναι εκείνο το οποίο στήριξε την πανδημία και είναι και αυτό που στάθηκε προχθές στο τραγικό δυστύχημα στα Τέμπη, στους τραυματίες και στην περισυλλογή των τραυματιών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Θραψανιώτη, ως γιατρός του ΕΣΥ σάς είχα κυβέρνηση τεσσεράμισι χρόνια. Νομίζω ότι μου κάνετε πλάκα. Νομίζω ότι με κοροϊδεύετε. Διότι επί τεσσεράμισι χρόνια τα νοσοκομεία άδειασαν. Δεν μπήκε τίποτα. Και αν είμαι εδώ, είναι γιατί αγανάκτησα ως γιατρός του ΕΣΥ από τον τρόπο που διαχειριστήκατε τα νοσοκομεία όλα τα χρόνια που ήσασταν κυβέρνηση. Γι’ αυτό είμαι εδώ, γιατί αγανάκτησα με εσάς.

Δηλαδή πραγματικά το να έρχεστε και να μου λέτε τι έχετε κάνει και τι θα κάνετε, από τα «θα» έχω χορτάσει από εσάς ως γιατρός του ΕΣΥ, όχι ως πολιτικό πρόσωπο. Ως γιατρός του ΕΣΥ, φτάνει πια με τα «θα» του ΣΥΡΙΖΑ ειλικρινά.

Να σας απαντήσω, λοιπόν, επειδή πήγα σε όλα τα νοσοκομεία και δεν έχω πάει μια φορά, έχω πάει δύο φορές τουλάχιστον στα νοσοκομεία του Αγίου Νικολάου και της Ιεράπετρας. Τα νοσοκομεία και οι χειρουργικές αίθουσες του Αγίου Νικολάου είναι περίφημες, είναι εξαιρετικές. Τα χειρουργεία γίνονται από όποιον θέλει να κάνει χειρουργεία. Αν δεν θέλει να κάνει κάποιος χειρουργεία, απλά δεν κάνει.

Υπήρξα διευθύντρια κλινικής και κάναμε καινούργιο βρογχολογικό, κάναμε διάφορα πράγματα που τα πιέσαμε, αν θέλετε, γιατί δεν υπήρχε στήριξη. Μπορούσε ο συνάδελφος τόσα χρόνια διευθυντής να έχει κάνει «παπάδες». Με συγχωρείτε που μιλάω έτσι. Δεν έκανε τίποτα. Είναι σαφές ότι δεν έκανε κανένα χειρουργείο. Και δεν είναι ο μόνος, υπάρχουν και άλλοι γιατροί.

Άρα είναι μέλημα αυτής της Βουλής, γιατί μιλάτε για κίνητρα, τα κίνητρα και είναι εδώ σε επιτροπή της Βουλής. Ας τα δώσει η Βουλή. Εδώ νομοθετείτε οτιδήποτε έχουμε να κάνουμε. Ας τα δώσουμε τα κίνητρα λοιπόν. Υπάρχει μια πολυκομματική επιτροπή που δίνει τα κίνητρα.

Βεβαίως χρειαζόμαστε κίνητρα για τους γιατρούς στα ακριτικά νησιά, για τους δασκάλους στα ακριτικά νησιά, για τους νοσηλευτές, για όπου θέλετε, για όπου υπάρχει δυσκολία.

Θέσεις στον Άγιο Νικόλαο αυτήν τη στιγμή προκηρύσσονται δεκατέσσερις. Έχουμε δώσει πάρα πολλά κίνητρα για να πάνε. Δίνουμε τη δυνατότητα να μπορεί να κάνει ελεύθερο επάγγελμα κάποιες ώρες με λογικό τρόπο, γιατί το Λασίθι, όπως και όλη η Κρήτη, έχει πάρα πολύ τουρισμό και δεν υπάρχει κανένας λόγος να μην μπορούν να επωφεληθούν οι γιατροί από αυτό και όλοι οι άλλοι που είναι στο Εθνικό Σύστημα Υγείας. Δίνουμε πάρα πολλά κίνητρα.

Δίνουμε επίσης δυνατότητα να μετακινούνται το καλοκαίρι συνάδελφοι και γιατροί και νοσηλευτές με επιπλέον χρήματα και σε συνεργασία με τους ξενοδόχους και στέγη, για να μπορούν εκεί που υπάρχει πολύ μεγάλη ανάγκη λόγω του τουρισμού συγκεκριμένους μήνες να υπάρχει περισσότερο προσωπικό, όπως κάνει όλη η Ευρώπη.

Και τέλος πάντων κάποια στιγμή πρέπει να δούμε τι ακριβώς αξιολογούμε ως υπηρεσίες υγείας και αυτό βεβαίως να το ανταμείψουμε. Δεν θα ανταμείψουμε κάθε έναν που βρίσκεται σε μια θέση και δεν κάνει τη δουλειά του καλά.

Άρα ο στόχος μας είναι εκεί που υπάρχει ανάγκη για τις υπηρεσίες να κάνουμε ό,τι μπορούμε για να τη δώσουμε, εκεί που υπάρχει ανάγκη για τις υπηρεσίες να ανταμείψουν τους γιατρούς και τους νοσηλευτές και όσους κάνουν τη δουλειά τους καλά, να μην διαμοιράζουμε το προσωπικό έτσι επειδή μας «κάπνισε». Και σας διαβεβαιώ όσον αφορά τους λόγους παράτασης ή μη παράτασης των συναδέλφων ότι έγινε με απολύτως διαφανή κριτήρια εκεί που υπάρχουν ανάγκες.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια, κύριε Θραψανιώτη.

Εγώ να χαιρετίσω τα πατριωτάκια μου εκεί, είναι δικοί μας Θεσσαλονικείς εκεί πάνω.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας ΕΛΕΥΘΕΡΙΟΣ ΒΕΝΙΖΕΛΟΣ και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τρεις εκπαιδευτικοί συνοδοί τους από το 25ο Δημοτικό Σχολείο Θεσσαλονίκης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Και πάμε στην επόμενη, τη δεύτερη με αριθμό 511/3-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Απαράδεκτη έλλειψη ακτινολόγων στο Παναρκαδικό Νοσοκομείο Τρίπολης».

Κύριε Κωνσταντινόπουλε, καλημέρα σας. Να σας κάνουν καμμιά πρόσληψη εκεί.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ πάρα πολύ.

Κυρία Υπουργέ, νομίζω ότι σε αυτό δεν υπάρχουν πολλά περιθώρια να μιλήσουμε ή να πούμε κάτι άλλο. Το Παναρκαδικό Νοσοκομείο είναι ένα περιφερειακό νοσοκομείο, έχει όλες τις κλινικές, όπως ξέρετε, καλύπτει όλες τις κλινικές, έχει το ακτινολογικό, όλον τον εξοπλισμό για να ανταποκριθεί στις απαιτήσεις των πολιτών και σήμερα στο Παναρκαδικό Νοσοκομείο είναι ένας ακτινολόγος.

Θέλω να σας πω απλά και θα το καταθέσω ότι ο Πρόεδρος του Ιατρικού Συλλόγου λέει ότι είναι ντροπή το Παναρκαδικό Νοσοκομείο να δουλεύει με έναν ακτινολόγο. Το καταθέτω.

(Στο σημείο αυτό ο Βουλευτής κ. Οδυσσέας Κωνσατντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλω να σας πω κάτι που πιθανόν θα το κατανοείτε, γιατί είστε γιατρός του ΕΣΥ, τουλάχιστον ως γιατρός του ΕΣΥ. Ένας ασθενής ο οποίος θα πάει στις είκοσι μία μέρες από τις τριάντα, γιατί τις εννέα τις καλύπτει ένας γιατρός –πρωί, μεσημέρι, βράδυ, απόγευμα σκεφτείτε έναν γιατρό-, θα φύγει από το Λεωνίδιο γιατί έχει χτυπήσει το κεφάλι του ή τα πόδια του ή οτιδήποτε ή από τη Γορτυνία, θα πάει στο Παναρκαδικό και για να κάνει αξονική θα μεταφερθεί στην Κόρινθο ή την Καλαμάτα.

Δεν ξέρω τι πρέπει να πούμε σε αυτόν τον ασθενή και τι να του απαντήσουμε αν δεν έχει ακτινολόγο στην Τρίπολη. Δηλαδή ένας ακτινολόγος είναι το πρωί, κάνει όπως ξέρετε τα πρωινά, από τις κλινικές, τα επείγοντα. Εννέα μέρες στις τριάντα;

Κυρία Υπουργέ, περιμένω από εσάς να μου πείτε.

**ΠΡΟΕΔΡΕΥΩΝ (Απόστολος Αβδελάς):** Θα σας απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κύρια Γκάγκα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα.

Νομίζω ότι είστε ακόμα καλύτερα γνώστης του θέματος, δεδομένης της ειδικότητάς σας.

Εγώ να σας απαντήσω ότι έχουμε κάνει μια, δυο, τρεις, τέσσερις, πέντε, έξι προκηρύξεις που κρίθηκαν άγονες και μία θέση επικουρικού που είναι ανοικτή ακόμη και δεν υπάρχει κανείς. Να σας πω ότι προκηρύσσουμε άλλες δύο θέσεις τώρα και ναι, δεν υπάρχει ενδιαφέρον.

Νομίζω και το κατανοείτε ίσως καλύτερα από μένα ότι αυτό που πρέπει να κάνουμε στη χώρα που δεν έχουμε κάνει είναι να βρούμε έναν τρόπο για την εισαγωγή των γιατρών στις ειδικότητες, όπως τον έχουμε κάνει για τα πανεπιστήμια. Δηλαδή, λέμε ότι χρειαζόμαστε χίλιους γιατρούς τον χρόνο και τόσες εισαγωγές κάνουμε στις αντίστοιχες σχολές μας.

Είναι ώρα να πούμε ότι χρειαζόμαστε τετρακόσιους αναισθησιολόγους για τα επόμενα πέντε χρόνια και να ανοίξουμε την ειδικότητα γι΄αυτές τις θέσεις. Όχι αυτό που κάνουμε τώρα, που έχουμε τους γιατρούς σε αναμονή και που μας έφερε σε αυτή την κατάσταση όχι μόνο με τους ακτινολόγους, αλλά και με τους αναισθησιολόγους, σιγά-σιγά με τους βιοπαθολόγους και έχουμε αρχίσει να έχουμε θέματα με τους παθολόγους.

Αυτό, λοιπόν, είναι κάτι που χρειάζεται τη συνδρομή όλης της Βουλής, των Ιατρικών Σχολών και συζήτηση με τους φοιτητές. Στην Αλεξανδρούπολη μίλησα με τους φοιτητές και τους φαίνεται λογικό να υπάρχει ένας επαγγελματικός προγραμματισμός για το σε ποια ειδικότητα θα μπουν.

Τώρα, τι μπορούμε να κάνουμε αν δεν βρίσκουμε αναισθησιολόγους; Γιατί αυτή τη στιγμή δεν βρίσκει αναισθησιολόγους ούτε ο ιδιωτικός τομέας που πληρώνει αδρά. Με παίρνουν από κλινικές στο κέντρο της Αθήνας και με ρωτάνε αν ξέρω ακτινολόγο, για να πάει να τους βοηθήσει εκεί με τις αξονικές. Άρα, ένα πράγμα που μπορούμε να λειτουργήσουμε είναι το fax και η τηλεϊατρική και να δούμε πώς μπορούμε να βοηθηθούμε, γιατί πραγματικά το θέμα των ακτινολόγων, όπως και το θέμα των αναισθησιολόγων, είναι ένα πάρα πολύ σημαντικό θέμα που πρέπει να το λύσουμε όλοι μαζί.

Άρα, ναι, περισσότερα κίνητρα για τους ακτινολόγους. Οι θέσεις είναι εδώ και είναι πάντα προκηρυγμένες. Δείτε και εσείς από το τμήμα σας ή από οποιαδήποτε ακτινολογικά τμήματα μπορούμε να βρούμε ανθρώπους που είναι από την περιοχή και που θέλουν να γυρίσουν και να δουλέψουν, ώστε να μπορέσουν να πάρουν αυτές τις θέσεις. Είναι μια σημαντική προσπάθεια που γίνεται για όλη την Ελλάδα και πρέπει να γίνεται συνολικά από όλους μας για όλη την Ελλάδα.

Άρα, αυτό που μπορώ να σας πω είναι ότι έχουμε προκηρύξει πάρα πολλές θέσεις, δίνουμε τώρα περισσότερες δυνατότητες στους γιατρούς και εάν και αυτή τη φορά βγουν άγονες, θα προκηρύξουμε και θέσεις μερικής απασχόλησης. Ελπίζουμε κάτι από όλα αυτά να είναι καλό για τους γιατρούς.

Είναι ένας διάλογος που πρέπει να κάνουμε όλη η ελληνική κοινωνία για τις ειδικότητες και τους γιατρούς, γιατί πραγματικά μας αφορά όλους. Σε λίγα χρόνια οι γιατροί μας φεύγουν, γιατί υπάρχουν άλλου είδους προοπτικές. Προσπαθούμε να αλλάξουμε το σύστημα σε ένα πιο ευρωπαϊκό προφίλ, εάν θέλετε. Έχουμε ήδη περάσει τέτοιους νόμους και οι εργαζόμενοι γιατροί μέσα στο ΕΣΥ είναι ευχαριστημένοι. Ελπίζω ότι θα πείσουμε και τους γιατρούς που πρόκειται να έρθουν τώρα να μπουν στο ΕΣΥ.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τα πάτε καλά και με τους χρόνους, να μας ξανάρθετε αυτό το δίδυμο.

Κύριε Αντιπρόεδρε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Κυρία Υπουργέ, κοιτάξτε τώρα, για το αν η απάντησή σας είναι μια απάντηση που θα ικανοποιήσει όχι εμένα, αλλά αυτούς που μας ακούν στην Αρκαδία, θα σας πω όχι.

Πρώτον, η Κυβέρνηση είναι Κυβέρνηση. Και στον νόμο που φέρατε διαφωνούσαμε, αλλά αυτή είναι η Κυβέρνηση και περνάει τους νόμους της. Εάν εσείς στα τέσσερα χρόνια βλέπατε κάτι διαφορετικό, έπρεπε να το κάνετε. Δεν καταλαβαίνω. Σας λέω ότι εμείς και στο νομοσχέδιό σας διαφωνήσαμε, αλλά έχετε κάθε δικαίωμα, έχετε ψηφιστεί από τον λαό, θα κριθείτε από τον λαό -αυτή είναι η δημοκρατία- για να μπορέσετε να δείτε εάν είναι σωστά ή όχι.

Εδώ, όμως, εσείς μου λέτε ότι θα πρέπει να το συζητήσουμε, ενώ ξέρουμε ότι έχουμε έναν ακτινολόγο και δεν μπορεί να περιμένει ο ασθενής. Τι να του πω του ασθενή εγώ; Τι θα του πείτε εσείς του ασθενή τώρα; Έχω δέκα περιστατικά να σας πω και δεν θέλω να τα πω, γιατί νομίζω ότι δεν έχει αξία -το καταλαβαίνετε πολύ καλά. Δηλαδή, τι να του πω του ασθενή τώρα; Να περιμένει λίγο να κάνουμε διάλογο και να δούμε αν θα κάνουμε τετρακόσιες ή πεντακόσιες θέσεις ακτινολόγων, αναισθησιολόγων και λοιπά; Αυτό περιμένει ο ασθενής από εμάς; Αυτό περιμένουν οι Αρκάδες από εμάς; Αυτό περιμένουν οι πολίτες της χώρας; Μα, έχουμε τραγικά αποτελέσματα από αυτό το «περίμενε». Δηλαδή, τι πρέπει να γίνει;

Λέτε για τηλεϊατρική. Σας λέω εγώ, πολύ σωστά. Η τηλεϊατρική είναι ένα μέσο. Δεν λειτουργεί. Και αυτό ποια κυβέρνηση θα το κάνει; Εσείς δεν είστε Κυβέρνηση; Όταν είδατε ότι υπάρχει αυτό το πρόβλημα και υπάρχουν αυτά που λέτε, λειτούργησε η τηλεϊατρική; Δεν λειτουργεί στην Τρίπολη. Αντιμετωπίζουμε τα θέματα; Δεν τα αντιμετωπίζουμε. Τόσα είναι τα περιστατικά. Θα ήταν πολύ σημαντικό να μας πείτε ότι σήμερα έχουμε τόσα περιστατικά, τα λειτουργούμε με αυτό το νοσοκομείο, έχουμε σχέση με αυτό. Δεν έχουν γίνει, κυρία Υπουργέ.

Και ο κακομοίρης ασθενής περιμένει να πάει στην Καλαμάτα για να τον δει. Σκεφτείτε το, κάντε το εικόνα: Ασθενής σε απόσταση εξήντα εβδομήντα χιλιόμετρα από την Τρίπολη, να έρθει στην Τρίπολη να τον αξιολογήσουν και μετά ο γιατρός που τον είδε να τον στείλει με παραπεμπτικό σε ποιο ακτινολογικό; Της Καλαμάτας. Ε, δεν γίνεται, κυρία Υπουργέ! Άρα, όλα όσα λέμε, είναι λόγια για να περνάει η ώρα.

Και τελειώνω βάζοντας ένα άλλο θέμα που σας το είπα και χθες και το έχω επαναφέρει και στον κύριο Υπουργό για τα θέματα στα κέντρα υγείας. Οι άνθρωποι δεν μπορούν πια. Στο Λεωνίδιο χθες έβγαλαν ανακοίνωση, δεν αντέχουν. Να βρούμε τρόπους. Βρείτε τους! Ακόμα και εάν διαφωνούμε εμείς, έχετε έναν δικό σας τρόπο επιλογής. Κάντε το! Αλλά μη μας λέτε εκθέσεις ιδεών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Η τηλεϊατρική στην Τρίπολη μπορεί να λειτουργήσει και, εφόσον συμφωνείτε κι εσείς, να τη βάλουμε εμπρός από σήμερα, θα τη συνδέσουμε με κάποιο άλλο νοσοκομείο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Από εμένα εξαρτάται;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Γενικώς υπάρχει ένα τεράστιο θέμα, γιατί οτιδήποτε τέτοιο κάνουμε, λέτε ότι δεν θέλετε να προκηρύσσεται. Σας απαντώ ότι και προκηρύσσουμε και χρησιμοποιούμε τηλεϊατρική και χρησιμοποιούμε ιδιώτες, γιατί αυτό που θέλουμε είναι να μην περιμένει ο ασθενής. Και αυτό κάνουμε. Τώρα, εάν καμμιά μέρα έχετε καιρό, βοηθήστε λίγο και εσείς στο νοσοκομείο, είναι σημαντικό.

Λοιπόν, να σας απαντήσω για το Λεωνίδιο. Το Λεωνίδιο έχει πληθυσμό τρεισήμισι χιλιάδες περίπου και η μεγαλύτερη περιοχή είναι γύρω στις επτά χιλιάδες. Σωστά τα λέω;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ναι.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Έχει πέντε γενικούς γιατρούς -λείπει ένας-, έξι αγροτικούς και έχει και έναν παιδίατρο. Πόσοι γιατροί πρέπει να είναι σε επτάμισι χιλιάδες ανθρώπους, κύριε Κωνσταντινόπουλε; Και διεθνώς, γιατί μιλάμε για έναν προσωπικό γιατρό ανά δύο χιλιάδες ασθενείς. Εδώ μιλάμε για τέσσερις μόνιμους γενικής ιατρικής και προκηρύσσουμε άλλη μία θέση, μιλάμε για έξι αγροτικούς και έναν παιδίατρο και μου λέτε ότι δεν έχουμε γιατρούς. Εγώ νομίζω ότι έχουμε αρκετούς γιατρούς.

Από εκεί και πέρα, το πώς λειτουργεί κάθε κέντρο νομίζω ότι είναι θέμα και του υπεύθυνου του κέντρου. Και να είμαστε σε επαφή, η κάλυψη υπάρχει στο κέντρο και οι γιατροί που υπάρχουν καλύπτουν τον πληθυσμό πλήρως.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Γι’ αυτό είπα κι εγώ στο ξεκίνημα να του κάνουμε μία πρόσληψη, μην έρθει και κανένας έλεγχος.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και τρεις συνοδοί εκπαιδευτικοί από την Ιόνιο Σχολή.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Και πάμε στην επόμενη ερώτηση -από τον Ε΄ Αντιπρόεδρο στον ΣΤ΄ Αντιπρόεδρο- την τρίτη με αριθμό 530/6-3-2023 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τις κλειστές κλίνες Μονάδας Εντατικής Θεραπείας (ΜΕΘ) στο Γενικό Νοσοκομείο (Γ.Ν.) Αθηνών «Ο Ευαγγελισμός»».

Κύριε Λαμπρούλη, καλημέρα σας. Έχετε δύο λεπτά για το ξεκίνημά σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κατά τη διάρκεια της πανδημίας οι μονάδες εντατικής θεραπείας στο νοσοκομείο «Ευαγγελισμός» διπλασιάστηκαν από τον Αύγουστο του 2020, προκειμένου να καλυφθούν οι αυξημένες ανάγκες της περιόδου εκείνης για τον κορωνοϊό και για τη νοσηλεία των βαρέως πασχόντων ασθενών. Η στελέχωση των επιπλέον κλινών έγινε με επικουρικό προσωπικό, ειδικευόμενους, νοσηλευτές και με μετακινήσεις προσωπικού είτε από το ίδιο το νοσοκομείο είτε από τα νοσοκομεία της 1ης Υγειονομικής Περιφέρειας.

Αποτέλεσμα αυτού ήταν οι κλίνες εντατικής θεραπείας να φτάνουν στον αριθμό των εξήντα τριών. Όμως, από τα τέλη Μαΐου του 2022 -πέρυσι, δηλαδή- οι τριάντα δύο παραμένουν κλειστές λόγω του ότι προορίζονταν να ανακαινιστούν μέσω μιας δωρεάς με ορίζοντα ολοκλήρωσης του έργου το φθινόπωρο του 2022. Φυσικά, τώρα έχει περάσει ένα αρκετά μεγάλο διάστημα επτά, οκτώ, εννέα μηνών από τότε και αυτές οι κλίνες παραμένουν εκτός λειτουργίας. Δεν υπάρχει καμμία συγκεκριμένη δέσμευση για την ανακαίνιση και κατ’ επέκταση, για την προοπτική επαναλειτουργίας, αν θέλετε, των συγκεκριμένων κλινών.

Τα ερωτήματα είναι συγκεκριμένα: Σε τι ενέργειες η Κυβέρνηση, το Υπουργείο θα προχωρήσει, ώστε να προχωρήσει άμεσα η ανακαίνιση και φυσικά, η επαναλειτουργία των τριάντα δύο υπαρκτών -το τονίζουμε- κλινών ΜΕΘ που παραμένουν κλειστές στο νοσοκομείο «Ευαγγελισμός»; Και φυσικά, να προχωρήσει παράλληλα η πρόσληψη του απαραίτητου ιατρικού και νοσηλευτικού προσωπικού, σύμφωνα και με τις προδιαγραφές που θα εξασφαλίσουν την ποιοτική και ασφαλή λειτουργία των μονάδων εντατικής θεραπείας του νοσοκομείου.

Και το δεύτερο ερώτημα αφορά στην κατεύθυνση της αξιοποίησης των εκατοντάδων πλέον εξειδικευμένων νοσηλευτών στην επείγουσα νοσηλευτική και στις μονάδες εντατικής θεραπείας, οι οποίοι εκπαιδεύτηκαν το διάστημα αυτό προσφέροντας σημαντικό έργο κατά τη διάρκεια της πανδημίας είτε σε Μονάδες Εντατικής Θεραπείας είτε σε τμήματα επειγόντων περιστατικών, που ωστόσο λειτουργούσαν ή εργάζονταν με ελαστικές μορφές εργασίας.

Φυσικά θα μπορούσε όλο αυτό το δυναμικό που απέκτησε μια τεράστια εμπειρία και εξειδίκευση αυτή την περίοδο -αν μου επιτρέπεται ο όρος- να προσληφθεί άμεσα, καλύπτοντας τις ανάγκες εκατοντάδων κενών οργανικών θέσεων και στην υπόλοιπη επικράτεια στη χώρα μας και στα νοσοκομεία.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κυρία Γκάγκα, έχετε τον λόγο για τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα, κύριε Λαμπρούλη.

Το 2019 ο «Ευαγγελισμός» είχε τριάντα κλίνες ΜΕΘ και είκοσι κλίνες ΜΑΦ. Στη διάρκεια της πανδημίας αυξήθηκαν, αλλά αυξήθηκαν σε κανονικές ΜΕΘ και τα αποτελέσματα της νοσηλείας στον «Ευαγγελισμό» είναι εξαιρετικά, όπως ξέρετε, αλλά έγιναν σε μια δομή που δεν ήταν ακριβώς ΜΕΘ, δηλαδή δεν είναι ο ενιαίος χώρος. Άρα το αίτημα του νοσοκομείου ήταν να γίνει ένας ενιαίος χώρος και αυτό ανέλαβε να κάνει το Ίδρυμα «Σταύρος Νιάρχος». Τα δελτία υποβλήθηκαν στο νοσοκομείο γιατί έγινε μια τεχνική μελέτη, πέρασαν από τεχνικό συμβούλιο αυτή την εβδομάδα ή την προηγούμενη και ξεκινάει η διαδικασία της ανακαίνισης, έτσι όπως πρέπει να γίνει για να είναι πραγματικά μια σύγχρονη μονάδα.

Λέω και πάλι ότι η μονάδα λειτουργεί εξαιρετικά. Θέλουμε να γίνει όπως και οι υπόλοιπες μονάδες του «Ευαγγελισμού», όπως όλες αυτές που έγιναν τώρα στο πλαίσιο μιας πραγματικά σύγχρονης και υψηλών προδιαγραφών μονάδας με έναν ενιαίο χώρο που μπορεί να υπάρχει και άμεση πρόσβαση στον ασθενή, αλλά και οπτική επαφή με τον ασθενή.

Άρα, αυτό είναι το αίτημα του νοσοκομείου και αυτό κάνουμε. Οι διαδικασίες τηρούνται. Ξέρετε πώς είναι οι διαδικασίες στο ελληνικό δημόσιο. Πρέπει να περάσεις τις συγκεκριμένες διαδικασίες. Έχει περάσει ήδη από τεχνικό συμβούλιο και ξεκινάνε οι εργασίες άμεσα.

Μέχρι τώρα και καθημερινά έχουμε κενά κρεβάτια ΜΕΘ. Μπορεί να υπάρχει, αν θέλετε, μια καθυστέρηση μέχρι να πάει ο ασθενής από ένα νοσοκομείο σε ένα άλλο, αν χρειάζεται, αλλά έχουμε κενά κρεβάτια ΜΕΘ καθημερινά και για COVID και για non-COVID. Άρα, δεν τέθηκε θέμα. Υπάρχουν, δηλαδή, αυτή τη στιγμή στην Αττική συνεχώς κενά κρεβάτια ΜΕΘ, άρα δεν έχουμε το μαχαίρι στον λαιμό, αλλιώς θα λειτουργούσαμε και έτσι τα κρεβάτια. Το φτιάχνουμε έτσι όπως θέλει και το νοσοκομείο και έτσι όπως απαιτούν οι σύγχρονες προδιαγραφές για τις ΜΕΘ.

Τώρα, όσον αφορά τις θέσεις των νοσηλευτών, προκηρύξαμε ήδη τέσσερις χιλιάδες θέσεις νοσηλευτών, όπως ξέρετε. Πάλι οι διαδικασίες είναι στο ΑΣΕΠ, δεν είναι πολύ γρήγορες, αλλά προχωρούν. Η αξιολόγηση γίνεται. Έχουμε δώσει ειδική μοριοδότηση και για τους ανθρώπους που δούλεψαν στην πανδημία και όλοι οι άνθρωποι που ειδικεύτηκαν στη ΜΕΘ έχουν δουλέψει στην πανδημία, αλλά και μοριοδότηση για τις ειδικότητες και έχουμε κρατήσει με παρατάσεις τους εξειδικευόμενους νοσηλευτές στη ΜΕΘ. Βεβαίως θέλουμε να τους χρησιμοποιήσουμε, γι’ αυτό ξεκινήσαμε την εξειδίκευση στις νοσηλευτικές ειδικότητες και θα τη συνεχίσουμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Βεβαίως οι συγκεκριμένες κλίνες προέρχονταν από λειτουργία ΜΑΦ και μετατρέπονται -ας μου επιτραπεί ο όρος- σε μονάδες εντατικής θεραπείας. Λέτε ότι αυτό πλέον μπήκε σε μια πορεία υλοποίησης στην προοπτική επαναλειτουργίας των τριάντα δύο αυτών κρεβατιών που κλείσανε λόγω της ανακαίνισης. Ποιο θα είναι το χρονοδιάγραμμα; Για πόσο καιρό; Αν υποτεθεί ότι υπολόγιζαν ένα τρίμηνο-τετράμηνο με βάση την πληροφόρηση που έχουμε για πέρυσι, άρα να υπολογίζουμε ότι σε τρεις-τέσσερις μήνες το πολύ αυτά τα κρεβάτια θα επαναλειτουργήσουν. Θα ήθελα μια πιο συγκεκριμένη απάντηση από την Υπουργό, κύριε Πρόεδρε.

Το δεύτερο που βάζουμε και στην επίκαιρη ερώτηση φυσικά είναι τα ζητήματα του προσωπικού, δηλαδή η στελέχωση των μονάδων εντατικής θεραπείας. Γνωρίζετε πολύ καλά και τα διεθνή στάνταρντ και τις αποφάσεις του Κεντρικού Συμβουλίου Υγείας -υπάρχουν αποφάσεις από το ’16-, πόσο πρέπει να αναλογεί ανά κλίνη ΜΕΘ, για παράδειγμα πόσοι νοσηλευτές ανά κλίνη ΜΕΘ. Θα πρέπει να υπάρχουν τέσσερις. Λέτε ότι με παρατάσεις συνεχίζει το υφιστάμενο νοσηλευτικό προσωπικό να εργάζεται στη μονάδα. Θα χρειαστούν περισσότεροι προφανώς. Σε αυτή την κατεύθυνση δεν ξέρω αν μέσα σ’ αυτές τις τέσσερις χιλιάδες θέσεις που είπατε συγκαταλέγεται και ένας αριθμός νοσηλευτών οι οποίοι θα στελεχώσουν τις κλίνες ΜΕΘ του «Ευαγγελισμού».

Μπορεί, όπως είπατε, να μην υπάρχει οξυμένη ή αυξημένη ζήτηση σε κρεβάτια εντατικής θεραπείας με αφορμή τη μειωμένη λειτουργία κρεβατιών ΜΕΘ στον «Ευαγγελισμό», όμως ο «Ευαγγελισμός» είναι η ναυαρχίδα του ΕΣΥ.

Πέρα, λοιπόν, από τα περιστατικά που αμιγώς λόγω ενός οξυμένου προβλήματος οδηγούνται σε ΜΕΘ ή χρήζουν μονάδας εντατικής θεραπείας, στις μονάδες εντατικής θεραπείας και του «Ευαγγελισμού» συγκεκριμένα νοσηλεύονται πολλές φορές για πολύ μικρότερο διάστημα και περιστατικά τα οποία προκύπτουν από διάφορες ιατρικές πράξεις και χειρισμούς που γίνονται -εξειδικευμένες, παροχές- στο συγκεκριμένο νοσοκομείο και όχι μόνο. Γι’ αυτό, λοιπόν, κατά τη γνώμη μας λέμε ότι επείγει και χρειάζεται οι όποιες -ας το πούμε έτσι, όπως αναφέρατε και εσείς- γραφειοκρατικές διαδικασίες να επισπευσθούν ώστε άμεσα και σε πολύ σύντομο χρονικό διάστημα να επαναλειτουργήσουν αυτές οι κλίνες. Παράλληλα, με την αποπεράτωση των εργασιών που είναι απαραίτητες, και όπως είπατε έχουν δρομολογηθεί, να εγκατασταθεί και το αναγκαίο ιατρικό, νοσηλευτικό και κατ’ επέκταση βοηθητικό προσωπικό, για να λειτουργήσουν όπως πρέπει να λειτουργούν, με βάση τα διεθνή στάνταρ και τις αποφάσεις του Κεντρικού Συμβουλίου Υγείας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ.

Όσον αφορά το χρονοδιάγραμμα, τώρα που έγινε το τεχνικό συμβούλιο υπολογίζουμε ότι οι διαγωνιστικές διαδικασίες -που επίσης είναι συγκεκριμένος ο τρόπος που πρέπει να ακολουθηθεί- θα τελειώσουν γύρω στο τέλος Μαρτίου, αρχές Απριλίου. Αναφέρομαι στις προσφορές, το άνοιγμα των φακέλων, των τεχνικών προδιαγραφών, των οικονομικών προδιαγραφών. Αυτές είναι οι διαδικασίες του ελληνικού δημοσίου. Θα θέλαμε να είναι πιο γρήγορες, αλλά αυτές είναι, για να μπορούν να έχουν όλοι τη δυνατότητα να υποβάλουν προσφορές, να έχουν τον χρόνο. Έτσι γίνεται πάντα. Άρα υπολογίζουμε ότι τέλος Μαρτίου, αρχές Απριλίου θα έχει ολοκληρωθεί η διαδικασία και θα μπει ο ανάδοχος. Από εκεί και πέρα δεν μπορώ να σας πω ακριβώς πόσο είναι το τεχνικό έργο, αλλά υπολογίζουμε τρεις, τέσσερις μήνες περίπου για να τελειώσει αυτή η διαδικασία αυτή. Το νοσοκομείο λέει όχι πάνω από πέντε μήνες.

Αυτές όμως είναι οι διαδικασίες. Τους χρόνους, δηλαδή, δεν μπορούμε να τους πιέσουμε ούτε για την ασφαλή διεξαγωγή των διαγωνισμών -και για να μην υπάρχουν θέματα ότι το κάνατε έτσι, το κάνατε αλλιώς- ούτε από άποψη τεχνικής. Είναι ένα έργο που έχει οξυγόνα, που έχει ρεύματα, τα ξέρετε αυτά. Άρα υπολογίζουμε τέσσερις με πέντε μήνες από τον Απρίλιο και μετά για να παραδοθούν τα κρεβάτια. Σας λέω και πάλι ότι αυτή τη στιγμή θέματα με τις μονάδες δεν έχουμε και το καλοκαίρι συνήθως έχουμε λιγότερα.

Να σας πω όσον αφορά το προσωπικό. Σας διαβάζω από τα χαρτιά που έχω από τον «Ευαγγελισμό»: Αιματολογίας για θέσεις Ιατρικές 83%, 81%, 74%, 75%. Το ποσοστό κάλυψης των θέσεων: 85% - 85% κάπως έτσι. Για το νοσηλευτικό προσωπικό ΠΕ Νοσηλευτικής το σύνολο των οργανικών είναι εξήντα τέσσερις. Σήμερα υπηρετούν επικουρικοί και μόνιμοι εκατόν τέσσερις, οι μόνιμοι είναι πενήντα στους εξήντα τέσσερις, οι επικουρικοί είναι δεκατρείς και οι ειδικευόμενοι είναι σαράντα ένας. ΤΕ Νοσηλευτικής το σύνολο των οργανικών είναι εξακόσιοι πενήντα τέσσερις. Οι υπηρετούντες είναι επτακόσιοι δέκα. Μόνιμοι είναι πεντακόσιοι είκοσι τρεις, επικουρικοί εκατόν εξήντα πέντε και δεκατρείς ειδικευόμενοι. Υπάρχουν και κάποιοι του ΟΑΕΔ. Γενικά, το ποσοστό κάλυψης είναι 101%, αυτή τη στιγμή. Επίσης, στον «Ευαγγελισμό» με την προκήρυξη των τεσσάρων χιλιάδων θέσεων δώσαμε εκατόν εξήντα οκτώ θέσεις νοσηλευτικού.

Άρα η προσπάθειά μας είναι τα νοσοκομεία να καλυφθούν ανάλογα με τις ανάγκες που έχει ο κόσμος που πηγαίνει σε αυτά τα νοσοκομεία, με την πληρότητα που έχουν. Ο «Ευαγγελισμός» έχει πληρότητα, έχει πολλά κρεβάτια μονάδας, άρα παίρνει και πολύ νοσηλευτικό προσωπικό και αντίστοιχα ιατρικό προσωπικό. Τις θέσεις, δηλαδή που ζητάει το νοσοκομείο τις δίνουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλή συνέχεια, κύριε Λαμπρούλη.

Θα συζητηθεί τώρα η τέταρτη με αριθμό 540/6-3-2023 επίκαιρη ερώτηση πρώτου κύκλου του Βουλευτή Β2΄Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Γυναίκες θύματα της βιομηχανίας αναίτιων καισαρικών».

Ορίστε, κύριε Αρσένη, καλημέρα σας. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κυρία Υπουργέ, πραγματικά το θέμα μας είναι οι γυναίκες θύματα της βιομηχανίας αναίτιων καισαρικών. Θα ήθελα να ξεκινήσω διαβάζοντας το ποίημα της Γωγώς Πονηράκου: «Καμμία δεν θα μιλήσει ανοιχτά, αφού μας θέλουν σε ένα ροζ σύννεφο ή έναν βωμό να μας λατρεύουν σαν τοτέμ, όχι αγκαλιά με τη λεκάνη να βγάζουμε τα σωθικά μας. Οι μυρωδιές είναι ανεκτές. Τα τρυπήματα με ινσουλίνη σε μια κοιλιά μπαλόνι, επίσης. Οι σπασμένες φλέβες από τις βελόνες ή το να ασθενεί χωρίς φάρμακα. Μια αναίτια εγχείρηση για να βγάλουν το μωρό νωρίτερα. Το μωρό που δεν θα δούμε, ίσως μόνο για δέκα λεπτά. Και ύστερα με μάσκες και ρόμπες να προσπαθούμε να θηλάσουμε, ενώ έχει ήδη ταϊστεί. Προηγουμένως είχε πλαντάξει στο κλάμα. Μόνο είμαστε υπερβολικές λεχώνες που ζητάμε να μας αντιμετωπίζουν ανθρώπινα, όχι σαν κομμάτια κρέατος. Πληρώνουμε αδρά για να μας ξεγεννήσουν στα άδυτα πεντάστερων νοσοκομείων αλλά αυτά πώς να ειπωθούν μια μέρα που όλα τα λάθη σβήνουν με ένα μπουκέτο λουλούδια;»

Κυρία Υπουργέ, η γυναίκα έχει δικαίωμα να αποφασίζει πώς θα γεννήσει ποιος θα αγγίξει το σώμα της. Στερούμε εμείς οι άντρες γυναικολόγοι, οι άντρες κλινικάρχες, αυτό το δικαίωμα ξανά και ξανά. Όπως είπε ο κ. Μόσιαλος σε μελέτη μαζί με άλλους ερευνητές το 2005, οι μη ιατρικοί λόγοι είναι σημαντικότεροι στην επιλογή της καισαρικής τομής. Στη χώρα μας έξι στις δέκα γεννήσεις γίνονται με καισαρική, χωρίς να έχουμε τα πλήρη επίσημα στοιχεία, γιατί δεν δίνετε ως πολιτεία τα επίσημα στοιχεία αυτά. Οι γιατροί λένε ότι μέσα στον COVID αυτά τα ποσοστά αυξήθηκαν. Με βάση τον Παγκόσμιο Οργανισμό Υγείας μία στις δέκα γυναίκες μπορεί να χρειαστεί, πραγματικά να χρειαστεί να κάνει καισαρική. Να είναι σωτήρια για τη ζωή της. Μπορεί να υπάρχουν κι άλλες γυναίκες που επιλέγουν να το κάνουν. Όμως η πλειοψηφία των γυναικών επιλέγει φυσικό τοκετό. Είναι επιλογή της το πώς θα γεννήσει. Πώς θα χειριστεί το σώμα της. Και βρίσκεται τελευταία στιγμή μια ευφάνταστη δικαιολογία ώστε ο γιατρός να πάει διακοπές, να τελειώσει το ωράριό του έγκαιρα, να μην χρειαστεί να δουλέψει το Σαββατοκύριακο, επειδή το φακελάκι είναι μεγαλύτερο για τις καισαρικές, όπως μας λένε οι μελέτες, επειδή οι κλινικές κερδίζουν πολλά και γι’ αυτό οι περισσότερες γεννήσεις στις κλινικές γίνονται με καισαρική. Κι αυτές είναι οι περισσότερες γεννήσεις στη χώρα. Για όλους αυτούς τους λόγους ωθούν μια γυναίκα στην καισαρική ενάντια στη θέλησή της. Αυτό το ενάντια στη θέλησή της ερχόμαστε να συζητήσουμε.

Θέλουμε να μας πείτε ποια θα είναι η δημόσια, εθνική στρατηγική προκειμένου οι γυναίκες που επιλέγουν τον φυσικό τοκετό και δεν έχουν καμμία ιατρική επιπλοκή να μπορούν να γεννήσουν επιτέλους φυσικά και να σταματήσει αυτός ο πόνος για τις μητέρες που έχουν επιλέξει κάτι άλλο στο σώμα τους και ερήμην τους, που, κυρίως κάποιοι άντρες, αποφασίζουν γι’ αυτές κάτι άλλο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Και σ’ αυτή θα απαντήσει η Αναπληρώτρια Υπουργός Υγείας, κ. Ασημίνα Γκάγκα.

Κυρία Γκάγκα, έχετε τρία λεπτά.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Κύριε Αρσένη, μου αρέσει πολύ η ποίηση. Βέβαια στη Βουλή προτιμώ να μιλήσω με στοιχεία.

Μάλλον δεν παρακολουθείτε το νομοθετικό έργο της Κυβέρνησης και του Υπουργείου γιατί περάσαμε τα κέντρα φυσικού τοκετού εμείς πριν από μερικούς μήνες. Επίσης περάσαμε το «Μαίες στο σπίτι». Άρα είναι σαφές ότι μας ενδιαφέρει πάρα πολύ ο φυσικός τοκετός.

Μιλάτε για διάφορα πράγματα. Πράγματι στην Ελλάδα έχουμε πολλές καισαρικές. Ο Παγκόσμιος Οργανισμός Υγείας πρέπει να σας πω ότι κάνει μια μεσοσταθμική ανάλυση των τοκετών μέσα στους οποίους έχει έναν πληθυσμό Ινδίας, παραδείγματος χάριν, Αφρικής όπου οι γυναίκες γεννάνε στα δεκαπέντε, στα δεκατέσσερα, στα δεκαεννιά απολύτως υγιείς χωρίς κανένα πρόβλημα. Όταν έρθουμε εδώ στη χώρα μας κάνουμε περίπου -να σας πω απλώς ένα νούμερο- δεκαπέντε χιλιάδες προσπάθειες εξωσωματικής γονιμοποίησης. Έχουμε πάνω από τέσσερις χιλιάδες γεννήσεις από εξωσωματική γονιμοποίηση. Αυτό δεν σημαίνει απαραίτητα ότι πρέπει κάποιος να κάνει καισαρική. Έχει αλλάξει αυτό. Αλλά είναι πολύ συχνά γυναίκες μεγαλύτερης ηλικίας και υψηλότερου κινδύνου. Άρα δεν είναι ακριβώς τα στοιχεία του Παγκόσμιου Οργανισμού Υγείας.

Θα έπρεπε να είμαστε κάτω από το 25% και είμαστε πράγματι πολύ παραπάνω στις καισαρικές. Είναι πάρα πολύ συχνά η απόφαση της γυναίκας. Πολλές γυναίκες θεωρούν ότι θα είναι πιο άκοπο να γεννήσουν με καισαρική και αυτό δεν θα πρέπει να γίνεται. Είναι σε γνώση της Ελληνικής Εταιρείας Μαιευτικής και Γυναικολογίας και γίνεται μια ανάλυση τον τελευταίο καιρό, που θα κλείσει όπου να ̓ναι, για τα δεδομένα μαζί με μια εκπαίδευση και στους γυναικολόγος και στις μαίες.

Μπορώ να σας διαβεβαιώσω ότι συνεργαζόμαστε ως Κυβέρνηση και ως Υπουργείο άριστα και με τους συλλόγους γονέων και με την Ελληνική Εταιρεία Μαιευτικής και Γυναικολογίας και στόχος όλων μας είναι η καλύτερη περίθαλψη για τη μητέρα που περιμένει και οι καλύτερες συνθήκες τοκετού.

Άρα ήδη ξεκινήσαμε τα κέντρα φυσικού τοκετού. Πρέπει να γίνουν υπουργικές αποφάσεις που γίνονται σε συνάρτηση με τους συλλόγους μαιών και τους γυναικολόγους, γιατί μας ενδιαφέρει να λειτουργήσει προφανώς πιλοτικά. Είναι κάτι που δεν έχει γίνει στη χώρα. Γίνεται έξω, αλλά δεν μπορείς να φυτέψεις κάτι που γίνεται έξω ξαφνικά. Πρέπει να είμαστε σίγουροι για το τι κάνουμε. Είναι καλό να υπάρχει γιατρός ή κέντρο κοντά, ώστε αν παρουσιαστεί επιπλοκή, αν έχουμε ένα πρόβλημα πλακούντα, αν έχουμε μια μεγάλη αιμορραγία, να μπορεί να υπάρξει ιατρική βοήθεια σε αυτόν τον φυσιολογικό τοκετό, που τις περισσότερες φορές είναι φυσιολογικός και δεν χρειάζεται κάτι άλλο. Άρα πρέπει να είμαστε σίγουροι ότι έχουμε την ασφάλεια. Άρα όλο το πλάνο μας είναι αυτό.

Σας λέω και πάλι και με τους αντίστοιχους επιστήμονες συνεργαζόμαστε, γιατρούς και μαίες- μαιευτές και περάσαμε ήδη τα κέντρα φυσικού τοκετού και το πρόγραμμα «Μαίες στο Σπίτι», νομίζω ότι είμαστε σε πάρα πολύ καλό δρόμο και έχουμε κάνει πράγματα που δεν έχει κάνει κανείς άλλος πριν από εμάς.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Γκάγκα, κυρία Υπουργέ, δεν μου λέτε για πράγματα που νομοθετείτε. Έτσι κι αλλιώς δεν έχουμε δει κάποια ΚΥΑ η οποία να εφαρμόζει κάποιες από τις αποφάσεις, οπότε όλα είναι «στον αέρα».

Το ερώτημα εδώ πέρα είναι επίσης γιατί δεν υπάρχει εθνική στρατηγική για τη μείωση των ανεπιθύμητων, αναίτιων και ανεπιθύμητων καισαρικών, ανεπιθύμητων για τις γυναίκες. Εγώ δεν έχω ζήτημα αν μια γυναίκα θέλει προφανώς οτιδήποτε -και ποιος είμαι εγώ να έχω ζήτημα, ποιος είναι ο οποιοσδήποτε να έχει ζήτημα-, είτε είναι καισαρική, είτε οτιδήποτε. Είναι δικαίωμά της. Όμως όταν επιλέγει να γεννήσει φυσικά, είναι δικαίωμά της, εφόσον δεν υπάρχει ιατρική επιπλοκή, να το κάνει.

Γι’ αυτό χρειαζόμαστε αυτή τη στρατηγική, όπως παλιότερα χρειαζόμασταν εθνική στρατηγική για τον μητρικό θηλασμό και αυτό έφερε κάποια αποτελέσματα. Αυξήθηκε ο μητρικός θηλασμός στην Ελλάδα, κάτι που ήθελαν οι γυναίκες να κάνουν και που στην ουσία τούς αποθάρρυναν οι άντρες γιατροί πάλι από αυτή τη διαδικασία. Θέλουμε να αποϊατρικοποιηθεί ο φυσικός τοκετός, να μπορέσουμε να έχουμε ξανά επαρκείς μαίες. Οι γυναίκες μαίες και κάποιοι λίγοι άνδρες που υπάρχουν είναι οι άνθρωποι που μπορούν να βοηθήσουν αυτόν τον φυσικό τοκετό. Μία στις πέντε γυναίκες που βρίσκεται σε θάλαμο αυτή τη στιγμή τοκετού έχει γυναίκα μαία, γιατί οι μαίες είναι λίγες, είναι υποστελεχωμένο και αυτό το κομμάτι στα νοσοκομεία. Όλες οι μελέτες δείχνουν ότι αυτό οδηγεί σε μεγαλύτερο αριθμό καισαρικών τομών και αποτροπή φυσικών τοκετών.

Άρα χρειαζόμαστε στελέχωση, χρειαζόμαστε σχέδιο, χρειαζόμαστε οι αποφάσεις να γίνουν πράξη, ό,τι σωστό μπορεί να έχει νομοθετηθεί, χρειαζόμαστε οι γυναίκες πάλι να έχουν το δικαίωμα στο τι θα γίνει το σώμα τους, πώς θα γεννήσουν κι αυτό, όπως ξέρετε και από χιλιάδες μελέτες, σημαίνει πάρα πολλά και για την υγεία των παιδιών τους, αλλά και τη σύνδεση και αυτό διεκδικούν. Αυτό που έλεγε το ποίημα, το παιδί που το παίρνουν, το ταΐζουν, γιατί η γυναίκα βγαίνει από την καισαρική και μετά το γυρίζουν στη μητέρα που είναι μέσα από την καισαρική με μάσκα να προσπαθήσει να το θηλάσει και όλο αυτό το τραύμα που αφήνει. Αυτά τα τραύματα θέλουμε να μην συνεχίσουν να υπάρχουν.

**ΠΡΟΕΔΡΕΥΩΝ (Απόστολος Αβδελάς):** Κυρία Γκάγκα, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας ξαναπώ ότι ήδη έχουμε νομοθετήσει τα κέντρα φυσικού τοκετού και δική μας επιλογή ήταν αυτό, όπως και του προγράμματος «Μαίες στο Σπίτι». Όσον αφορά τη μάσκα, δεν το καταλαβαίνω, γιατί μπορεί να έγινε με τον κορωνοϊό κάτι με τη μάσκα, αλλιώς δεν έχουμε μάσκα και στη μητέρα που έκανε την καισαρική και στο παιδί που πηγαίνει στη μητέρα του που έχει κάνει καισαρική.

Σαφώς είναι επιλογή της γυναίκας και σας λέω πάρα πολλές φορές στη χώρα μας δυστυχώς έχει περάσει και στις γυναίκες ότι είναι καλύτερο να επιλέξουν καισαρική, άρα η εκπαίδευση πρέπει να γίνει ξεκινώντας από τις γυναίκες για τον φυσικό τοκετό.

Έχουμε ήδη επιλέξει το πρώτο κέντρο φυσικού τοκετού που θα είναι στο Μαιευτήριο «Έλενα». Έχει βρεθεί ο χώρος, έχει μπει στο RRF και προχωράμε με τα σχέδια. Άρα είναι σαφές ότι είναι κάτι που το θέλουμε, νομίζω ότι το θέλουν και οι γυναίκες και είναι μια παιδεία που αλλάζει σιγά σιγά, όπως όλα τα πράγματα, δηλαδή δεν αλλάζει από τη μια στιγμή στην άλλη. Έχουμε δώσει ήδη αυτή τη δυνατότητα και θα την προχωρήσουμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 11.20΄ λύεται η συνεδρίαση για τη Δευτέρα 13 Μαρτίου 2023 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**